“Leza Wakazizumina” Zipego Zyabo zya Bukombi—Bahebrayo 11:4\n“Leza Wakazizumina” Zipego Zyabo\nMAKANI AALI MUCIBALO: Makani aabubambe bwa Jehova kujatikizya bukombi busalala\n1-3. (a) Ino mibuzyo nzi njotutiilange-lange? (b) Ino ntwaambo nzi tone twabukombi busalala ntotutiibandike? (Amubone cifwanikiso icili kumatalikilo aacibalo.)\nABELO wakali kulanga-langa butanga bwakwe cakulomya. Nguwakali kweembela banyama aaba caluyando kuzwa nobakazyalwa. Lino, wakasala banyama bamwi, wakabajaya, akubapa kacili cipego kuli Leza. Sena kupa cintu eeci icitondezya bukombi, icakapegwa amuntu uutalondokede, cakali kukonzya kutambulwa a Jehova?\n2 Kujatikizya Abelo, mwaapostolo Paulo wakasololelwa kulemba kuti: “Leza wakazizumina zipego zyakwe.” Nokuba boobo, Jehova wakacikaka cituuzyo ca Kaini. (Amubale Bahebrayo 11:4.) Kaambo aaka kaleta mibuzyo njotweelede kulanga-langa. Ino nkaambo nzi Leza ncaakabutambula bukombi bwa Abelo pele ikutali bwa Kaini? Ino ncinzi ncotukonzya kwiiya kucikozyanyo ca Kaini aca Abelo kubikkilizya azikozyanyo zyabamwi ibaambidwe mulugwalo lwa Bahebrayo caandaano 11? Ibwiinguzi bulatugwasya kuzimvwisya kabotu izijatikizyidwe mubukombi busalala.\n3 Ciindi notubandika mubufwaafwi zintu izyakacitika kuzwa kuciindi ca Abelo kusika kumazuba aa Ezekieli, amubikkile maano kutwaambo tone antoomwe itupa kuti bukombi butambulwe kuli Leza: Sikutambula weelede kuba Jehova, ibube bweelede kuba cintu ciinda kubota, nzila mbobupegwa yeelede kuzuminwa a Leza, alimwi makanze aamukombi ayelede kusalala.\nIno Nkaambo Nzi Bukombi bwa Kaini Ncobwakakakwa?\n4, 5. Ino ncinzi cakapa Kaini kuyeeya kuti sikutambula cipego cakwe wakeelede kuba Jehova?\n4 Amubale Matalikilo 4:2-5. Kaini wakilizyi kuti sikutambula cipego cakwe ngu Jehova. Kaini wakalijisi ciindi cinji alimwi acoolwe cakwiiya kujatikizya Jehova. Walo amunyina Abelo beelede kuti bakali amyaka iitandila ku 100 yakuzyalwa ciindi nobakapa zipego zyabo. * Basankwa bobilo aaba bakakomena kabauzyi muunda wa Edeni, ambweni bakali kukonzya kuubona kabali alaale muunda ooyu iwakajisi mbolezi. Alimwi buya bakali kukonzya kubabona bakerubi ibakasinkide nzila yamuunda ooyu. (Matl. 3:24) Cakutadooneka bazyali babana aaba bakabaambila kuti Jehova nguwakalenga zintu zyuumi zyoonse, alimwi akuti makanze aakwe aakumatalikilo kujatikizya bantu akaliindene abuumi mbobakali kupona aciindi eeco, bakaba zyuumbwe zyeenda. (Matl. 1:24-28) Kuzyiba zintu eezyi ambweni nkokwakapa kuti Kaini ayeeye kuti weelede kupa cipego cakwe kuli Leza.\n5 Ino ncinzi acimbi cilangilwa kuti ncecakapa kuti Kaini ape cituuzyo cakwe? Jehova wakalaambide kuti “lunyungu” lwakali kuyoobuka, imuntu umwi iwakali kuyoopwayaula mutwe ‘wanzoka’ yalo iyakoongelezya Eva kuti atasali camaano. (Matl. 3:4-6, 14, 15) Mbwaanga Kaini ngowakali mutaanzi kuzyalwa, ambweni wakali kuyeeya kuti ngowakali “lunyungu” ilwakasyomezyegwa. (Matl. 4:1) Kuyungizya waawo, Jehova tanaakalekela limwi kubandika abantu basizibi; noliba leelyo Adamu naakabisya, Leza wakaambaula anguwe, kulangilwa kuti kwiinda mukubelesya mungelo. (Matl. 3:8-10) Alimwi Jehova wakabandika a Kaini naakamana kutuula cipaizyo cakwe. (Matl. 4:6) Cakutadooneka, Kaini wakalizyi kuti Jehova uleelela kukombwa.\n6, 7. Sena kuli cimwi cakalubide abube naa nzila yakabelesyegwa kupa cituuzyo ca Kaini? Amupandulule.\n6 Aboobo ino nkaambo nzi Jehova ncaatakacikkomanina cituuzyo ca Kaini? Sena kuli cakalubide abube bwacipego eeco? Bbaibbele talyaambi pe. Pele lyaamba buyo kuti Kaini wakaleta “micelo njaakalima mumuunda.” Kumbele Jehova wakatondezya mu Mulawo ngwaakapa Musa kuti musyobo wacituuzyo cili boobu wakali kutambulika. (My. 15:8, 9) Kuyungizya waawo, amulange bukkale mbobwakabede. Aciindi eeco, bantu bakali kulya buyo zisyango. (Matl. 1:29) Alimwi mbwaanga nyika iyakali kunze aa Edeni yakasinganizyigwa a Leza, Kaini wakazwa nkasaalo kutegwa ajane cituuzyo cakwe. (Matl. 3:17-19) Wakatuula cakulya eeco cakali kukonzya kumupa buumi alimwi ncaakabelekela canguzu! Nokuba boobo, Jehova tanaakacizumina cituuzyo ca Kaini.\n7 Aboobo sena kuli cimwi cakalubide kujatikizya nzila mbocakapegwa cipego eeco? Sena Kaini wakaalilwa kucituula munzila iitambulika? Eeco cilibonya kuti tacilangilwi pe. Nkaambo nzi ncocili boobo? Akaambo kakuti ciindi Jehova naakacikaka cituuzyo ca Kaini, kunyina naakaitongooka nzila mbocakapegwa. Alimwi buya, kunyina aalembedwe kujatikizya nzila Kaini naa Abelo njobakabelesya kupa zituuzyo zyabo. Aboobo ino mpaali aakali penzi?\nKaini tanaakajisi makanze mabotu (Amubone muncali 8 a 9)\n8, 9. (a) Ino nkaambo nzi Jehova ncaatakamukkomanina Kaini alimwi acituuzyo cakwe? (b) Ino ncinzi icimukkomanisya kujatikizya makani aalembedwe mu Bbaibbele kujatikizya Kaini a Abelo?\n8 Majwi aa Paulo aakasololelwa amuuya ngaakalembela bana Hebrayo atondezya kuti makanze aa Kaini aakupa cituuzyo tanaakali kabotu. Kaini wakanyina lusyomo. (Heb. 11:4; 1Joh. 3:11, 12) Nkekaambo kaako Jehova ncaatakamukkomanina Kaini kumugama, kutali buyo cituuzyo cakwe. (Matl. 4:5-8) Jehova ngu Taata siluyando, aboobo caluzyalo wakasola kumululamika mwanaakwe. Pele Kaini, wakalukaka lugwasyo lwa Jehova. Moyo wacikozyanyo wa Kaini wakazwide zisusi zyanyama, “businkondo, kuzwangana, munyono.” (Gal. 5:19, 20) Kubija kwamoyo wa Kaini kwakapa kuti zibeela zimbi zibotu zyoonse zyabukombi bwakwe zibule mulimo. Cikozyanyo cakwe cituyiisya kuti bukombi busalala buyanda zintu zinji kutali buyo kutondezya kulyaaba kuli Jehova kutegwa tubonwe.\n9 Makani aamu Bbaibbele alatwaambila zintu zinji kujatikizya Kaini alimwi alatwaambila kuti Jehova wakabandika anguwe, tulabala bwiinguzi bwa Kaini alimwi buya tulabala mazina aabana bakwe alimwi azintu zimwi nzyobakacita. (Matl. 4:17-24) Lino kujatikizya Abelo, kunyina mpotubala kuti wakalijisi bana alimwi kunyina ncaakaamba icakalembwa mu Bbaibbele. Nokuba boobo, milimo ya Abelo icaambaula kulindiswe mazuba aano. Munzila nzi?\nAbelo Wakasiya Cikozyanyo Cibotu Kujatikizya Bukombi Busalala\n10. Ino mbuti Abelo mbwaakasiya cikozyanyo cibotu kujatikizya bukombi busalala?\n10 Abelo wakapa cipaizyo cakwe kuli Jehova, kazyi kuti alikke ngonguwe sikutambula weelela. Ibube bwacipego bwakali bubotu kapati, Abelo wakasala “bana bambelele bataanzi.” Nokuba kuti takulembedwe kuti naa wakabatuula acipaililo naa pe, cakutadooneka nzila mbwaakacipa cipego cakwe yakali kutambulika. Pele iciyandika kapati kujatikizya cipego ca Abelo, icikozyanyo ncotucitobela andiswe nokuba kuti kwainda zyuulu zili cisambomwe zyamyaka, makanze ngaakajisi naakali kucipa. Abelo wakakulwaizyigwa alusyomo muli Leza alimwi aluyando ndwaakajisi kuzyeelelo zya Jehova ziluleme. Ino tuzyi buti oobo?\nAbelo wakatondezya mbazu zyone ziyandika kubukombi busalala (Amubone muncali 10)\n11. Ino nkaambo nzi Jesu ncaakapandulula Abelo kuti muntu mululami?\n11 Cakusaanguna, amubone Jesu ncaakaamba kujatikizya Abelo, imwaalumi ngwaakazyi kabotu. Jesu wakaliko kujulu ciindi Abelo naakali kupona anyika. Jesu wakalibikkilide maano kapati kumwana ooyu wa Adamu. (Tus. 8:22, 30, 31; Joh. 8:58; Kol. 1:15, 16) Aboobo Jesu wakali kupa bumboni mbwaakalibonena ameso ciindi naakapandulula Abelo kuti mwaalumi mululami. (Mt. 23:35) Muntu mululami nguyooyo uuzumina kuti Jehova ngonguwe iweelede kubikka zyeelelo zyazintu ziluleme azitaluleme. Pele tagoleli buyo waawo pe, ulasinizya kwiinda mumajwi amumilimo yakwe kuti ulazizumina zyeelelo eezyo. (Amweezyanisye a Luka 1:5, 6.) Citola ciindi kutegwa muntu umwi abe ampuwo yakuti mululami. Aboobo noliba leelyo katanapa cipaizyo cakwe kuli Leza, Abelo weelede kuti wakazyibidwe kale kuti wakali kupona kweelana azyeelelo zya Jehova. Eeci ceelede kuti cakali kukatazya. Mwanookwabo weelede kuti tanaakali cikozyanyo cibotu, moyo wa Kaini wakabija. (1Joh. 3:12) Banyina Abelo tiibakautobela mulawo uugaminide kuzwa kuli Leza, alimwi bausyi bakamuzangila Jehova, bakayanda kunoolisalila cibotu acibi. (Matl. 2:16, 17; 3:6) Eelo kaka Abelo wakatondezya busicamba kwiinda mukusala bukkale bwiindene aboobo bamukwasyi wakwe mbobakasala!\n12. Ino nkwiindana nzi kupati ikwakaliko akati ka Kaini a Abelo?\n12 Cabili, amubone mwaapostolo Paulo mbwaakabuswaanganya bube bwalusyomo abululami. Paulo wakalemba kuti, “Akaambo kalusyomo Abelo wakatuulila Leza cipaizyo cilaampindu kapati kwiinda ca Kaini, alimwi kwiinda mulusyomo oolo wakacitilwa bumboni bwakuti wakali mululami.” (Heb. 11:4) Majwi aa Paulo atondezya kuti mukwiimpana a Kaini, Abelo wakali kukulwaizyigwa alusyomo iluzwa aansi amoyo ndwaakajisi muli Jehova alimwi ambwaakali kucita zintu Leza.\n13. Ino cikozyanyo ca Abelo cituyiisya nzi?\n13 Cikozyanyo ca Abelo cituyiisya kuti bukombi busalala bulakonzya kuzwa buyo mumoyo uujisi makanze aasalala, moyo uuzwide lusyomo muli Jehova alimwi iweendelana azyeelelo zyakwe ziluleme. Kuyungizya waawo, twiiya kuti bukombi busalala tabugoleli buyo aakucita cintu comwe citondezya kulyaaba. Bulabujatikizya buumi bwesu boonse, bukkale bwesu boonse.\nBantu Bakaindi Ibakatobela Cikozyanyo Cibotu\n14. Ino nkaambo nzi Jehova ncaakazitambwida zipego izyakapegwa a Nowa, Abrahamu, a Jakobo?\n14 Abelo ngomuntu iwakali wakusaanguna kupa Jehova bukombi busalala, pele tanaakali wamamanino pe. Mwaapostolo Paulo wakaamba abamwi ibakali kukomba Jehova munzila iitambulika, mbuli Nowa, Abrahamu, alimwi a Jakobo. (Amubale Bahebrayo 11:7, 8, 17-21.) Aciindi cimwi mubuumi bwabo, umwi aumwi wabo bantu aaba bakaindi wakapa Jehova cipaizyo, mpoonya Leza wakazitambula zipego zyabo. Ino nkaambo nzi? Akaambo kakuti aaba bamaalumi tiibakacita milimo yakulyaaba cakwiinzya buyo mulawo, umwi aumwi wabo wakazuzikizya mbazu zyoonse iziyandika kapati mubukombi busalala. Amulange-lange zikozyanyo zyabo.\nZituuzyo zya Nowa zyakatondezya caantangalala kuti Jehova alikke nguweelela kukombwa (Amubone muncali 15 a 16)\n15, 16. Ino mbuti Nowa mbwaakazuzikizya mbazu zyone ziyandika kapati mubukombi busalala?\n15 Nowa wakazyalwa nokwakainda buyo myaka iili 126 kuzwa Adamu naakafwa; nokuba boobo, wakakomenena munyika iyakazwide bukombi bwakubeja. * (Matl. 6:11) Akati kamikwasyi yoonse iyakali kupona kalitanacitika Zambangulwe, alikke Nowa amukwasyi wakwe mbabakali kubelekela Jehova munzila iitambulika. (2Pet. 2:5) Naakafwutuka lya Zambangulwe, Nowa wakakulwaizyigwa kuyaka cipaililo, eeco caambidwe cacigaminina kwaciindi cakusaanguna mu Bbaibbele alimwi akutuula zituuzyo kuli Jehova. Kwiinda mucintu eeci ncaakacita kuzwa aansi amoyo, Nowa wakatondezya caantangalala kumukwasyi wakwe alimwi akubantu boonse ibakali kuyoozwa mulunyungu lwakwe kuti, Jehova alikke nguweelela kuba sikutambula bukombi. Akati kabanyama boonse mbaakajisi kutegwa ape cituuzyo, Nowa wakasala “banyama bamwi basalala azilenge zimwi zyuuluka.” (Matl. 8:20) Kujatikizya bube bwazituuzyo eezyi, zyakali zibotu kapati nkaambo Jehova kumugama wakazyaamba kuti zyakali kusalala.—Matl. 7:2.\n16 Nowa wakatuula zituuzyo zyuumpwa eezyi acipaililo ncaakayaka. Sena nzila eeyi yakukomba yakatambulwa? Inzya. Cibalo caamba kuti Jehova wakamvwa bweema kuzwa kuzituuzyo ibununkilila mpoonya wakalongezya Nowa abana bakwe. (Matl. 8:21; 9:1) Nokuba boobo, ikaambo kapati Jehova ncaakacitambwida cituuzyo, makanze ngaakajisi Nowa mukucipa. Zituuzyo cakali cibeela cimwi citondezya lusyomo luyumu Nowa ndwaakajisi muli Jehova alimwi ambwaakali kucita zintu Leza. Akaambo kakuti Nowa lyoonse wakali kumumvwida Jehova alimwi akusumpula zyeelelo zyakwe, Bbaibbele lyaamba kuti “wakali kweenda a Leza mwini-mwini.” Aboobo, Nowa wakajana mpuwo iitamani yakuti wakali mululami.—Matl. 6:9; Ezk. 14:14; Heb. 11:7.\n17, 18. Ino mbuti Abrahamu mbwaakazuzikizya mbazu zyone ziyandika kapati mubukombi busalala?\n17 Abrahamu wakazingulukidwe abukombi bwakubeja. Mumunzi wa Uri, mwalo mwaakali kukkala Abrahamu, mwakali tempele lyalo ilyakadumide ilyakali kulemeka Nana leza wamwezi. * Nobaba bausyi Abrahamu aciindi cimwi bakali kukomba baleza bakubeja. (Jos. 24:2) Pele Abrahamu wakasala kukomba Jehova. Kulangilwa kuti wakaiya kujatikizya Leza wakasimpe kuzwa kuli sinsiku Semu, umwi wabana ba Nowa. Bakapona antoomwe kwamyaka iibalilwa ku 150.\n18 Mubuumi bwakwe boonse, Abrahamu wakatuula zituuzyo zinji. Pele milimo yabukombi eeyi lyoonse yakali kugamikwa kuli sikutambula weelela alikke, Jehova. (Matl. 12:8; 13:18; 15:8-10) Sena Abrahamu wakalilibambilide kupa Jehova cituuzyo cijisi bube bubotu kapati? Mubuzyo ooyo wakaingulwa cakutadooneka ciindi Abrahamu naakatondezya mbwaakalisungwide kutuula mwanaakwe uyandwa kapati, Izaka. Aciindi eeco, Jehova wakaambila Abrahamu cakusalazya nzila njaakeelede kubelesya kupa cituuzyo. (Matl. 22:1, 2) Alimwi Abrahamu wakalilisungwide kutobela malailile oonse. Ngu Jehova iwakalesya Abrahamu kuti atamujayi ncobeni mwanaakwe. (Matl. 22:9-12) Jehova wakaitambula milimo ya Abrahamu yabukombi akaambo kakuti yakacitwa amuntu iwakajisi makanze mabotu. Paulo wakalemba kuti, “Abrahamu wakasyoma Jehova, eelyo wakabonwa kuti mululami.”—Rom. 4:3.\nJakobo wakapa cikozyanyo cibotu kumukwasyi wakwe (Amubone muncali 19 a 20)\n19, 20. Ino mbuti Jakobo mbwaakazuzikizya mbazu zyone ziyandika kapati mubukombi busalala?\n19 Jakobo wakakkala kwamyaka minji yabuumi bwakwe mu Kanana, inyika Jehova njaakasyomezya Abrahamu alunyungu lwakwe. (Matl. 17:1, 8) Bwakali busena bantu mobakajatikizyidwe mubukombi busofweede cakuti Jehova wakaamba kuti “bayootandwa kuti bazwe munyika.” (Lev. 18:24, 25) Naakali amyaka iili 77, Jakobo wakausiya munzi wa Kanana, wakakwata, alimwi mukuya kwaciindi wakajokela ku Kanana amukwasyi mupati. (Matl. 28:1, 2; 33:18) Pele, ibamukwasyi wakwe bambi bakayungwa abukombi bwakubeja. Nokuba boobo, ciindi Jehova naakaambila Jakobo kuya ku Beteli akuya kuyaka cipaililo, Jakobo wakacita oobo cakutawayawaya. Cakusaanguna wakaambila bamukwasyi wakwe kuti: “Amusowe baleza boonse bakubeja bali akati kanu alimwi amulisalazye.” Mpoonya cakusyomeka wakaatobela malailile ngaakapegwa.—Matl. 35:1-7.\n20 Jakobo wakayaka zipaililo zinji mu Nyika Yakasyomezyedwe, pele sikutambula bukombi bwakwe lyoonse wakali Jehova. (Matl. 35:14; 46:1) Ibube bwazituuzyo zyakwe, nzila mbwaakali kumukomba Leza, alimwi amakanze aakukomba akali mabotu cakuti Bbaibbele lyaamba Jakobo kuti wakali muntu “uutakwe kampenda,” imajwi aapandulula baabo ibazuminwa a Leza. (Matl. 25:27) Mubuumi bwakwe boonse, Jakobo wakasiya cikozyanyo cibotu kubana Israyeli ibakali kuyooboola musyule lyakwe.—Matl. 35:9-12.\n21. Ino ncinzi ncotukonzya kwiiya kujatikizya bukombi busalala kuzikozyanyo zyabantu bakaindi?\n21 Ino ncinzi ncotukonzya kwiiya kujatikizya bukombi busalala kuzikozyanyo zyabantu bakaindi? Mbubwenya mbuli mbabo, tuzingulukidwe abantu, ambweni bamukwasyi buya, ibakonzya kutunyonganya kutegwa tutamukombi Jehova cakumaninina. Ikutegwa tutanyonganizyigwi munzila iili boobo, tweelede kuba alusyomo luyumu muli Jehova alimwi katusinizyide kuti zilikke zyeelelo zyakwe ziluleme nzezyeelelo zibotu kapati. Tulatondezya lusyomo luli boobo kwiinda mukumumvwida Jehova alimwi akwaaba ciindi cesu, nguzu azintu nzyotujisi kutegwa tumubelekele. (Mt. 22:37-40; 1Kor. 10:31) Eelo kaka cilakulwaizya kuzyiba kuti ciindi notumubelekela Jehova kweelana anguzu zyesu, munzila njayanda alimwi katujisi makanze mabotu, utubona kuti tuliluleme!—Amubale Jakobo 2:18-24.\nCisi Icakalyaabide Kubukombi Busalala\n22-24. Ino mbuti Mulawo mbowakakankaizya mbocakali kuyandika kubikkila maano kuli sikutambula zituuzyo, bube bwazituuzyo alimwi anzila mbozyakali kupegwa zituuzyo zyabana Israyeli?\n22 Jehova wakapa balunyungu lwa Jakobo Mulawo, kubasalazyila kujatikizya ncaakali kuyanda kuli mbabo. Ikuti nobakamumvwida Jehova, bakali kuyooba ‘bantu bakwe bayandisi’ alimwi “acisi cisalala.” (Kul. 19:5, 6) Amubone Mulawo mbowakakankaizya mbazu zyone ziyandika kapati mubukombi busalala.\n23 Cakusalazya Jehova wakatondezya iwakeelede kuba sikutambula bukombi bwabana Israyeli. Jehova wakaamba kuti: “Utabi abaleza bambi kunze lyangu.” (Kul. 20:3-5) Zituuzyo nzyobakeelede kutuula kulinguwe zyakeelede kuba abube bwiinda kubota. Mucikozyanyo, zituuzyo zyabanyama tiizyakeelede kuba akampenda. (Lev. 1:3; Dt. 15:21; amweezyanisye a Malaki 1:6-8.) Ba Levi bakali kugwasyigwa azipego izyakali kupegwa kuli Jehova, pele abalo bakali kupa zituuzyo zyabo. Nzyobakali kupa zyakeelede kuzwa ‘kuzipego zyoonse iziinda kubota izyakali kupegwa’ kuli mbabo. (My. 18:29) Kujatikizya nzila njobakali kubelesya kukomba, bana Israyeli bakalipedwe malailile aacigaminina kujatikizya ncobakeelede kupa, nkobakeelede kucipeda, alimwi ambobakeelede kucipa kuli Jehova. Antoomwe bakapegwa milawo iinda ku 600 kutegwa ibasololele mubukkale bwabo, alimwi bakaambilwa kuti: “Mweelede kucenjela kuti mucite mbubonya Jehova Leza wanu mbwaamulailila. Tamweelede kuleya kululyo naa kulumwensyi.”—Dt. 5:32.\n24 Sena akali makani mapati kujatikizya busena nkobakeelede kutuulila zituuzyo zyabo bana Israyeli? Inzya. Jehova wakalailila bantu bakwe kuyaka tente lyakubunganina, alimwi lyakaba mbobusena ikwakali kucitilwa bukombi busalala. (Kul. 40:1-3, 29, 34) Kuciindi eeco, ikuti bana Israyeli bayanda kuti zipaizyo zyabo zitambulwe kuli Leza, bakeelede kuzileta kutente lyakubunganina. *—Dt. 12:17, 18.\n25. Kujatikizya zituuzyo, ino ncinzi icakali kuyandika kapati? Amupandulule.\n25 Nokuba boobo, acimbi cakali kuyandika kapati kwiinda waawo, makanze ngaakajisi muna Israyeli aakupeda cipego cakwe! Wakeelede kukulwaizyigwa aluyando luzwa ansi aamoyo ndwaakajisi kuli Jehova akuzyeelelo zyakwe. (Amubale Deuteronomo 6:4-6.) Ciindi bana Israyeli nobakali kucita bukombi busalala cakwiinzya buyo mulawo, Jehova wakazikaka zituuzyo zyabo. (Is. 1:10-13) Kwiinda mumusinsimi Isaya, Jehova wakaamba kuti tacengwi pe akukombwa kwamambonwa ciindi naakaamba kuti: “Bantu aaba . . . balandilemeka amilomo yabo buyo, pele myoyo yabo iili kule andime.”—Is. 29:13.\n26. Kumatalikilo, ino mulimo nzi ngolyakajisi tempele ilyakayakwa a Solomoni caboola kubukombi busalala?\n26 Myaanda yamyaka kuzwa bana Israyeli nobakakkala mu Nyika Yakasyomezyedwe, Mwami Solomoni wakayaka ŋanda ikwakali kucitilwa bukombi busalala yalo iyakali mbotu kapati kwiinda tente lyakubunganina. (1Bam. 7:51; 2Mak. 3:1, 6, 7) Kumatalikilo, Jehova alikke ngowakali sikutambula zituuzyo izyakali kutuulwa atempele eeli. Solomoni abalelwa bakwe bakatuula zituuzyo zinji izyakajisi bube bubotu kapati munzila iyakalembedwe mu Mulawo wa Leza. (1Bam. 8:63) Nokuba boobo, mweelwe wamali aakabelesyegwa kuyaka ŋanda amweelwe wazituuzyo tazili nzyezintu izyakapa kuti bukombi atempele butambulike kuli Jehova. Icakali kuyandika kapati makanze aabaabo ibakali kupa zipego. Solomoni wakakakankaizya kaambo aaka ciindi tempele nolyakali kwaabwa. Wakaamba kuti: “Myoyo yanu aimaninine kuli Jehova Leza wesu kwiinda mukutobela malailile aakwe akubamba milawo yakwe mbubonya mbomucita sunu.”—1Bam. 8:57-61.\n27. Ino ncinzi ncobakacita bami bamu Israyeli alimwi abalelwa babo, alimwi ino Jehova wakacita buti?\n27 Mukubula coolwe, bana Israyeli tiibakazumanana kutobela lulayo lwabusongo lwamwami. Bakaalilwa kuzuzikizya mbazu yomwe naa kwiinda waawo akati kambazu ziyandika kapati mubukombi busalala. Bami bamu Israyeli alimwi abalelwa babo bakazumizya myoyo yabo ikunyonganizyigwa, bakacileka kusyoma muli Jehova, alimwi bakacileka kutobela zyeelelo zyakwe ziluleme. Ciindi aciindi, caluyando Jehova wakali kutuma basinsimi kutegwa babalulamike alimwi akubacenjezya kujatikizya zintu zibyaabi izyakali kukonzya kutobela akaambo kamicito yabo. (Jer. 7:13-15, 23-26) Musinsimi umwi ulaampuwo akati kabasinsimi aabo wakali mwaalumi uusyomeka Ezekieli. Wakapona aciindi cikatazya kapati mumakani aabukombi busalala.\nEzekieli Wakabona Bukombi Busalala Kabusofwaazyigwa\n28, 29. Ino ncinzi ncotuzyi kujatikizya Ezekieli? (Amubone kabbokesi kakuti “Ezekieli, Buumi Bwakwe Aciindi Ncaakapona.”)\n28 Ezekieli wakalibuzyi kabotu bukombi ibwakali kucitwa aatempele lyakayakwa a Solomoni. Bausyi bakali bapaizi alimwi beelede kuti bakali kubeleka aatempele cakasika ciindi cabulizyi bwabo. (Ezk. 1:3) Weelede kuti Ezekieli wakalikkomene kubwana. Cakutadooneka bausyi bakamuyiisya kujatikizya Jehova alimwi a Mulawo. Alimwi buya, kuciindi Ezekieli naakazyalwa, “bbuku lya Mulawo” lyakajanwa mutempele. * Mwami iwakali kulela aciindi eeco, Mwami mubotu Josiya, wakakulwaizyigwa kapati anzyaakamvwa cakuti wakazumanana kubeleka canguzu kusumpula bukombi busalala.—2Bam. 22:8-13.\nCakutadooneka bausyi Ezekieli bakamuyiisya kujatikizya Jehova alimwi a Mulawo (Amubone muncali 28)\nTUBBOKESI TWAKUYIISYA 2B: Makani Mubufwaafwi Aali Mubbuku lya Ezekieli\n29 Mbubwenya mbuli baalumi basyomeka ibakamusaangunina, Ezekieli wakazizuzikizya mbazu zyoonse zyone ziyandika mubukombi busalala. Ciindi notulanga-langa bbuku lya Ezekieli, twiiya kuti wakamubelekela Jehova cakumaninina, wakazumanana kumupa iziinda kubota, alimwi wakamvwida kwiinda mukucita ncaakaambilwa kuli Jehova alimwi munzila njaakali kuyanda Leza. Ezekieli wakazicita eezyi zyoonse akaambo kakuti wakakulwaizyigwa alusyomo luzwa aansi amoyo. Tiicakali boobo kujatikizya bantu banji mbaakali kupona limwi. Ezekieli naakali kukomena wakali kuswiilila kubusinsimi bwa Jeremiya, walo iwakatalika mulimo wakwe mu 647 B.C.E. alimwi iwakaambilizya mulumbe wakucenjezya cabusungu kujatikizya lubeta lwa Jehova ilwakali kulangilwa.\nTUBBOKESI TWAKUYIISYA 2A: Kumvwisya Businsimi bwa Ezekieli\n30. (a) Ino businsimi mbwaakalemba Ezekieli buyubununa nzi? (b) Ino businsimi ninzi, alimwi ino mbuti oobo bwakaambwa a Ezekieli mbotukonzya kubumvwisya? (Amubone kabbokesi kakuti “Kumvwisya Businsimi bwa Ezekieli.”)\n30 Nzyaakalemba Ezekieli izyakasololelwa amuuya zyakatondezya bantu ba Leza mbobakaleka kumubelekela. (Amubale Ezekieli 8:6.) Ciindi Jehova naakatalika kusubula cisi ca Juda, Ezekieli wakali akati kabaabo ibakatolwa mubuzike ku Babuloni. (2Bam. 24:11-17) Nokuba kuti wakatolwa kali mwaange, Ezekieli kunyina naakali kusubulwa buya. Jehova wakajisi mulimo wakuti akabeleke akati kabantu bakwe baange. Izilengaano zigambya alimwi abusinsimi mbwaakalemba Ezekieli butondezya mbobwakali kuyoobukulusyigwa bukombi busalala mu Jerusalemu. Pele alimwi zilatondezya zinji kwiinda waawo, zilatugwasya kuzyiba bukombi busalala mukuya kwaciindi mbobuyoobukulusyigwa cakumaninina kuli baabo boonse bamuyanda Jehova.\n31. Ino bbuku eeli lilatugwasya kucita nzi?\n31 Muzibeela zitobela izili mubbuku eeli, tuyooba acoolwe cakuzyiba asyoonto buyo kujulu nkwakkala Jehova, tuyoobona bukombi busalala mbobwakasofwaazyigwa cakumaninina, tuya kwiiya Jehova mbwabukulusya bantu bakwe akubakwabilila, alimwi tuyoobona zili kumbele ciindi muntu woonse uupona nayookomba Jehova. Mucibalo citobela, tuyoolanga-langa cilengaano cakusaanguna Ezekieli ncaakalemba. Ciyootugwasya kweezyeezya kujatikizya Jehova ambocilibonya cibeela cambunga yakwe yakujulu, akukankaizya ikaambo walo alikke ncayelela kukombwa, kupegwa bukombi busalala.\n^ munc. 4 Kulibonya kuti Abelo wakazyalwa nokwakainda buyo ciindi cisyoonto kuzwa Adamu alimwi a Eva nobakatandwa mu Edeni. (Matl. 4:1, 2) Lugwalo lwa Matalikilo 4:25 lwaamba kuti Leza wakapa Seti “mubusena bwa Abelo.” Adamu wakajisi myaka yakuzyalwa iili 130 ciindi naakazyala Seti, walo uulibonya kuti wakazyalwa kuzwa Abelo naakajaigwa. (Matl. 5:3) Aboobo Abelo weelede kuti wakajisi myaka iisika ku 100 ciindi naakajaigwa a Kaini.\n^ munc. 15 Lugwalo lwa Matalikilo 4:26 lwaamba kuti kuciindi naakali kupona Enosi, muzyukulu wa Adamu, “bantu bakatalika kwiita zina lya Jehova.” Nokuba boobo, beelede kuti bakali kucita boobo munzila iitali yabulemu, ambweni bakali kuswaanganya zina lya Jehova kumituni.\n^ munc. 17 Leza mwaalumi uutegwa Nana alimwi wakazyibidwe azina lyakuti Sini. Nokuba kuti bantu ibakali kukkala mumunzi wa Uri bakali kukomba baleza banji, matempele alimwi azipaililo izyakali mumunzi ooyo zyakaabidwe kapati kulinguwe.\n^ munc. 24 Bbokesi lyacizuminano lisalala nolyakagusyigwa mutente lyakukombela, kuboneka kuti Jehova wakali kuzitambula zipaizyo izyakali kupegwa mumasena aambi kunze azyeezyo izyakali kutuulwa atente lyakubunganina.—1Sam. 4:3, 11; 7:7-9; 10:8; 11:14, 15; 16:4, 5; 1Mak. 21:26-30.\n^ munc. 28 Kuboneka kuti Ezekieli wakali amyaka iili 30 naakatalika kusinsima mumwaka wa 613 B.C.E. Aboobo, kweelede kuti wakazyalwa mumwaka wakuma 643 B.C.E. (Ezk. 1:1) Josiya wakatalika kweendelezya mu 659 B.C.E., mpoonya bbuku lya Mulawo, kuboneka kuti lyakusaanguna, lyakajanwa ambweni afwaafwi amwaka wanamba 18 wabulelo bwakwe, naa andiza mumwaka wa 642-641 B.C.E.\nIno nkaambo nzi Jehova ncaakabukaka bukombi bwa Kaini akuzumina bwa Abelo?\nIno ncinzi ncomwaiya kujatikizya bukombi busalala kuzikozyanyo zyabantu bakaindi?\nIno ncibeela nzi cabbuku eeli ncomuyanda kapati kuyakwiiya?


Tobelezya Jesu Kuti Ukkale Kuli Aaluumuno | Ngaziyakulinda Yakwiiya\nBALA MU Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Dakota Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\n1-2. Nkamboonzi Jesu naakakataazikene?\nMUBUZUBA bwakwe bwamamanino kali aanyika, Jesu wakalikataazikene. Wakali kuyoojayigwa abantu bachita zibi. Pesi Jesu taakali kukataazikana akaambo kakuti chiindi chakuti ajayigwe chakali chaba aafwiifwi. Wakali kumuyanda Wisi alubo wakali kuyanda kumubotezya. Jesu wakalizi kuti kukkala kasyomeka nikuba kubuyumu-yumu mbwaakali kuyooswaana, kwakali kuyoopa kuti agwasilizye mukusalazigwa kwazina lyaJehova. Jesu wakali kubayanda bantu alubo wakalizi kuti bantu bakali kuyooba abulangilizi bwakupona kukabe kutamani kuti wayinkilila kunembo kasyomeka kuli Jehova kusikila kulufu.\n2 Nikuba kuti Jesu wakalikataazikene pesi wakali aaluumuno. Wakabuzya baapostolo bakwe kuti: “Ndamupa luumuno lwangu.” (Joh. 14:27) Jesu wakali ‘aaluumuno lwaLeza,’ chaamba kulyiiba nkwabaako muntu akaambo kakuba abweenzinyina buli aafwiifwi aJehova. Luumuno Jesu ndwaakalaalo, lwakapa kuti atakataazikani zyiindilide.—Flp. 4:6, 7.\n3. Tulalanga-langaanzi muchiiyo eechi?\n3 Nisimpe kuti tatukaswaani mapenzi aali mbuuli aaJesu pesi batobeli bakwe boonse bayooswaana buyumu-yumu. (Mt. 16:24, 25; Joh. 15:20) Alubo zimwi ziindi tunookataazikana mbuuli Jesu. Kujana twachita biyeni kuti kukataazikana kutatukachizyi kuba aaluumuno mumizeezo? Atulange-lange zintu zitatu Jesu nzyaakachita kali aanyika, ambutukonzya kumutobelezya nituswaana buyumu-yumu.\nJESU WAKALI KUKOMBA KWAZIINDI ZYIINGI\nTulakonzya kukkala katuli aaluumuno kwiinda mukukomba (Langa fuka 4-7)\n4. Nziizili zikozyano zitondeezya kuti Jesu wakakomba twiingi mubuzuba katanafwa alubo ngaali malayilile maKristu ngibakazoolembelwa muli 1 Batesalonika 5:17?\n4 Bala 1 Batesalonika 5:17. Mubuzuba bwamamanino kali aanyika, Jesu wakakomba kwaziindi zyiingi. Naakatondeezya basikwiiya bakwe mbubeelede kumuyeeya, Jesu wakakombela chinkwa awayini. (1 Kor. 11:23-25) Katanazwa aabusena mbubakali kuchitila Pasika, Jesu wakakomba kali abasikwiiya bakwe. (Joh. 17:1-26) Chiindi naakasika kuChilundu chama-Olifa abasikwiiya bakwe mansiku, wakakomba kwaziindi zyiingi. (Mt. 26:36-39, 42, 44) Alubo majwi akumaninsizya Jesu ngakaamba katanafwa, yakali nkombyo. (Lk. 23:46) Jesu wakakomba kuli Jehova muzintu zyoonse zyakachitika mubuzuba bwamamanino kali aanyika.\n5. Nkamboonzi baapostolo nibakayoowa?\n5 Kamwi kaambo kakagwasya Jesu kuti alisimye naakali mubuyumu-yumu nkakuti, wakali kusyoma Wisi nkaambo wakakomba kwaziindi zyiingi. Pesi baapostolo bakakachilwa kukakatila munkombyo mubusiku oobo. Eezi zyakapa kuti bayoowe nibakasunkwa. (Mt. 26:40, 41, 43, 45, 56) Andiswe twazooswaana buyumu-yumu, tuzookonzya kukkala katusyomeka kuti twatobelezya chikozyano chaJesu ‘akukomba chakutaleka.’ Niinzi nzitukonzya kukombela?\n6. Lusyomo lutugwasya biyeni kuti tukkale katuli aaluumuno?\n6 Tulakonzya kukomba kuli Jehova katukumbila kuti ‘atuyungizizye lusyomo.’ (Lk. 17:5; Joh. 14:1) Tweelede kuba alusyomo nkaambo Saatani uyoobasunka batobeli baJesu boonse. (Lk. 22:31) Lusyomo luyootugwasya biyeni kuti tube aaluumuno nikuba kuti chimwi chiindi tuswaana mapenzi miingi? Kuti twachita zyoonse nzitukonzya kuti tulwane aasunko, lusyomo luyoopa kuti tusiye zintu mumaboko aaJehova. Kusyoma kuti ulizizi nzyayelede kuchita, kupa kuti tube aaluumuno mumizeezo amumoyo.—1 Pet. 5:6, 7.\n7. Wayiyaanzi kumakani aakaambwa aaRobert?\n7 Kukomba kutugwasya kuti tukkale katuli aaluumuno mumizeezo nikuba nituswaana masunko mapati. Atulange-lange zyakachitika kuli Robert, mwaalu uusyomeka waba aaminyaka yakuma80. Wakati: “Malayilile aali muli Bafilipi 4:6, 7, andigwasya kuti ndilwane buyumu-yumu mbundiswaana mubuumi. Ndakali apenzi lyamali. Aali chimwi chiindi ndakasweekelwa chilongezyo chakuba mwaalu.” Niinzi chakagwasya Robert kuti akkale kali aaluumuno lwamumoyo? Wakati: “Kuti ndasaanguna kukataazikana ngandakomba. Nindikomba kwaziindi zyiingi, ndilimvwa kandili aaluumuno.”\nJESU WAKALI KUKAMBAWUKA CHABUSUNGU\nTulakonzya kukkala katuli aaluumuno kwiinda mukukambawuka (Langa fuka 8-10)\n8. Nkaakali kamwi kaambo kalembedwe muli Johane 8:29, kakapa kuti Jesu abe aaluumuno?\n8 Bala Johane 8:29. Jesu wakali aaluumuno mumizeezo nikuba naakali kusunkwa nkaambo wakalizi kuti uchita zintu zibotezya Wisi. Wakali kuswiilila chiindi choonse, nikuba nikwakali kuyumu kuchita oobo. Wakali kumuyanda Wisi alubo kukomba Jehova chakali chintu chiyandikana loko mubuumi bwakwe. Katanaza aanyika, Jesu wakali ‘mubelesi uuli aluzibo.’ (Tus. 8:30) Alubo naakali aanyika, wakali musungu kubuzya bamwi atala aWisi. (Mt. 6:9; Joh. 5:17) Mulimu ooyu wakapa kuti Jesu abotelwe loko.—Joh. 4:34-36.\n9. Nkamboonzi nitukonzya kukkala katuli aaluumuno mumizeezo kuti katujisikini mumulimu wakukambawuka?\n9 Tulakonzya kutobelezya Jesu kwiinda mukuswiilila Jehova ‘akuba azintu zyiingi zyakuchita mumulimu waMwaami chiindi choonse.’ (1 Kor. 15:58) ‘Kubelesya chiindi chesu choonse’ mumulimu wakukambawuka, kupa kuti tube aamaboneno aalikabotu atala amapenzi ngituswaana. (Mil. 18:5) Muchikozyano, bantu mbitukambawukila, baswaana mapenzi aayinda eesu. Nikuba boobo, kuti bayiya kuyanda Jehova akubelesya malayilile aakwe, balachincha maponeno aabo akubotelwa. Eezi zitugwasya kubona kuti Jehova uuli aandaba andiswe. Lusyomo luli boobo, lupa kuti tukkale katuli aaluumuno mumizeezo. Muchizi uuchiswa bulwazi bwadepression alubo kalimvwa katagwasyi, wakabona kuti makani aaya ngachoonzyo. Wakati: “Kukkala kandili mumulimu wakukambawuka, kundigwasya kuti ndikonzye kulwana aamizeezo yangu akuti ndibotelwe. Ndibonaanga ndilimvwa oobo nkaambo nindili mumulimu wakukambawuka, ndilimvwa kandili aafwiifwi aJehova.”\n10. Wayiyaanzi kumakani akaambwa aaBrenda?\n10 Atulange-lange chikozyano chamuchizi uutegwa Brenda. Muchizi ooyu amwanaakwe musimbi, bali abulwazi bukataazya. Muchizi Brenda weenda awheelchair alubo uli amanguzu mache. Nga wakambawuka kung’anda ang’anda kuti kazikonzeka pesi chiindi chiingi, ukambawuka kwiinda mukulembela bantu magwalo. Wakati: “Nindakabona kuti bulwazi bwangu tabusilikiki pe munyika eeyi, ndakasaanguna kubikkila maanu mumulimu wakukambawuka. Kwaamba choonzyo, kukambawuka kupa kuti nditayeeyi atala amapenzi aangu. Kundigwasya kuti ndibikkile maanu kukugwasya bantu mbitukambawukila muchilawu chesu. Alubo kundiyeezya atala abulangilizi mbundili aabo atala alyajuunza.”\nJESU WAKALI KUZUMINA KUGWASIGWA ABEENZINYINA\nTulakonzya kukkala katuli aaluumuno kwiinda mukuba aabeenzuma bali kabotu (Langa fuka 11-15)\n11-13. (a) Baapostolo abamwi bantu bakatondeezya biyeni kuti bakali beenzinyina baJesu bachoonzyo? (b) Beenzinyina baJesu bakapa kuti alimvwe biyeni?\n11 Muchiindi choonse Jesu nchaakakambawuka, baapostolo bakwe basyomeka bakali beenzinyina bachoonzyo. Bakali mbuuli mweenzinyina waambwa mukasimpi kati, ‘kuli mweenzinyina uukakatila kwiinda mwanookwanu.’ (Tus. 18:24) Jesu wakali kubayanda beenzinyina aabo. Naakali kukambawuka aanyika, taakwe naba umwi wabanike bakwe, wakamusyoma. (Joh. 7:3-5) Aali chimwi chiindi, zibbululu zyakwe zyakayeeya kuti wapenga. (Mk. 3:21) Baapostolo baJesu bakali siyene ambabo nkaambo mubusiku katanafwa, Jesu wakaamba makani aatobela atala ambabo: “Nywebo ndinywe mwakakatila kulindime mumapenzi aangu.”—Lk. 22:28.\n12 Chimwi chiindi, baapostolo bakali kuchita zintu zyakali kunyemya Jesu pesi taakali kulangisisya zibi nzibakali kuchita alubo wakabona kuti bakali kumusyoma. (Mt. 26:40; Mk. 10:13, 14; Joh. 6:66-69) Mubusiku bwamamanino Jesu kali abaalumi aaba basyomeka, wakababuzya kuti: ‘Ndimwaamba kuti muli beenzuma, nkaambo ndamuzibya zintu zyoonse nzindakamvwa kuli Taata.’ (Joh. 15:15) Nisimpe kuti beenzinyina bakali kumusungwaazya. Kumugwasya nkubakali kuchita mumulimu wakukambawuka kwakapa kuti Jesu abotelwe.—Lk. 10:17, 21.\n13 Kuyungizya kubaapostolo, Jesu wakali abamwi beenzinyina bachaalumi abachanakazi, bakali kumugwasya mumulimu wakukambawuka amuli zimwi nzila. Bamwi bakali kumutamba kumaanda aabo kuti bazoolyaamwi. (Lk. 10:38-42; Joh. 12:1, 2) Bamwi bakali kweendaawe akumugwasya kababelesya zintu zyabo. (Lk. 8:3) Jesu wakali abeenzinyina bali kabotu nkaambo wakali mweenzinyina uuli kabotu. Wakali kubachitila zintu zibotu alubo taakali kulangilila zyiingi kwiinda nzibakonzya. Jesu wakalimaninide pesi wakali kulutambula lugwasyo lwabeenzinyina bakali aachibi. Tulakonzya kuba aachoonzyo chakuti bakali kumugwasya kuti abe aaluumuno mumizeezo.\n14-15. Kujana twachita biyeni kuti tujane beenzuma bali kabotu alubo kujana batugwasya biyeni?\n14 Beenzuma bali kabotu batugwasya kuti tukkale katusyomeka kuli Jehova. Kuti tube aabeenzuma bali kabotu, tweelede kuba beenzinyina bali kabotu. (Mt. 7:12) Muchikozyano, Bbayibbele litusungwaazya kuti tulipede kugwasya bamwi, kapati ‘babulide.’ (Ef. 4:28) Kuli ngukonzya kugwasya na mumbungano yanu? Kuli sikupupulula uutakonzyi kweenda na akaambo kakuchembaala naakuti kuchiswa, ngukonzya kugwasya? Kuli mpuli iilikukataazikana apenzi lyamali na njukonzya kupa chakulya? Kuti kukonzya kubelesya webbusayiti iitegwa jw.org® a JW Library® app, kujana wabagwasya na bamwi mumbungano? Kugwasya bamwi, kupa kuti tubotelwe.—Mil. 20:35.\n15 Beenzuma bayootugwasya chiindi nituswaana mapenzi akutugwasya kuti tube aaluumuno mumizeezo. Mbuuli Elihu mbaakaswiilila chiindi Jobu naakali kwaamba mapenzi aakwe, abeenzuma balatuswiilila amoyo woonse chiindi nitubabuzya zitukataazya. (Job. 32:4) Tatweelede kulangilila kuti batusalile zyakuchita pesi tweelede kuswiilila chiindi nibatubuzya malayilile aazwa muBbayibbele. (Tus. 15:22) Mbuuli Mwaami Davida mbaakalibombya akuzumina kugwasigwa abeenzinyina, andiswe tweelede kulibombya akuzumina kugwasigwa abeenzuma chiindi nituyanda lugwasyo. (2 Sam. 17:27-29) Nisimpe, beenzuma bali boobo, nzipo zizwa kuli Jehova.—Jak. 1:17.\nMBUTUKONZYA KUKKALA KATULI AALUUMUNO\n16. Kweendelana amajwi aali muli Bafilipi 4:6, 7, njiili nzila ayilikke iipa kuti tujane luumuno? Pandulula.\n16 Bala Bafilipi 4:6, 7. Nkamboonzi Jehova natubuzya kuti tujana luumuno “kwiinda muli Kristo Jesu”? Nkaambo tujana luumuno lutamani mumizeezo ambutulimvwa kuti twamvwisisisya mulimu waJesu mumakanze aaLeza akuba alusyomo mulinguwe. Muchikozyano, zibi zyesu zyoonse zilakonzya kulekelelwa kwiinda muchinunuzyo chaJesu. (1 Joh. 2:12) Kuyeeya makani aaya kulawumbulizya kaka! Mbukunga Jesu Mwaami waBwaami bwaLeza, uyoogwisya mapenzi woonse ayeetwa aaSaatani abweende bwanyika eeyi. (Is. 65:17; 1 Joh. 3:8; Ciy. 21:3, 4) Eezi zipa kuti tube abulangilizi! Alubo nikuba kuti Jesu utupede mulimu muyumu pesi unooli andiswe, katugwasya mumazubaano aakumamanino. (Mt. 28:19, 20) Eezi zipa kuti tube achibindi! Luumbulizyo, bulangilizi aachibindi, nzintu ziyandikana kuti tube aaluumuno.\n17. (a) Kujana muKristu wachita biyeni kuti abe aaluumuno mumizeezo? (b) Mbuuli mbukusyomezedwe muli Johane 16:33, tuyookonzya kuchitaanzi?\n17 Kujana wachita biyeni kuti ube aaluumuno mumizeezo kuti waswaana masunko aasiyene-siyene mubuumi? Ulakonzya kuchita oobo kwiinda mukuchita zintu Jesu nzyaakachita. Chakusaanguna, komba chakutaleka. Chabili, swiilila Jehova alubo ukambawuke chabusungu nikuba kakuli kuyumu kuchita oobo. Alubo chachitatu, zumina kuti beenzinyokwe bakugwasye chiindi nuli mumapenzi. Kuti wachita oobo, luumuno lwaLeza luyookwabilila moyo wako amizeezo. Alubo mbuuli Jesu uyoozunda buyumu-yumu boonse mbuswaana.—Bala Johane 16:33.\nZINTU ZITOBELA ZITUGWASYA BIYENI KUTI TUBE AALUUMUNO MUMIZEEZO?\n^ par 5 Toonse tuswaana buyumu-yumu bupa kuti kutuyumine kuba aaluumuno. Muchiiyo eechi, tulalanga-langa zintu zitatu Jesu nzyaakachita, andiswe nzitukonzya kuchita kuti tukkale katuli aaluumuno nikuba nituswaana buyumu-yumu bupati.


‘Cakulya Cangu Nkucita Kuyanda kwa Leza’—Johane 4:34 | Yakwiiya\nNgazi Yamulindizi—Yakwiiya | May 2014\nAMUBALE MU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\n‘Cakulya Cangu Nkucita Kuyanda kwa Leza’\nNcinzi cimupa kukkomana kapati? Sena nzintu nzyobacita bantu, zintu mbuli cikwati, kuba aamukwasyi, naa kuyumya cilongwe? Kulangilwa kuti mulakkomana kulida antoomwe abayandwa banu. Nokuba boobo, mbotuli babelesi ba Jehova, kucita kuyanda kwa Leza, kwiiya Jwi lyakwe, akukambauka makani mabotu nkokweelede kutupa kukkomana kapati.\nMulwiimbo ndwaakali kutembaula Mulengi, Mwami Davida wa Israyeli yakaindi wakaimba kuti: “Ndakondwa kucita luyando lwako, O Leza wangu; mulao wako uli mumoyo wangu.” (Int. 40:8) Nokuba kuti wakali kulijana mubukkale bukatazya mubuumi bwakwe, Davida wakali kukondwa ncobeni kucita kuyanda kwa Leza. Cakutadooneka, Davida tali ngomukombi wa Jehova alikke iwakakkomana kubelekela Leza wakasimpe.\nKwiinda mukubelesya majwi aajanika mu Intembauzyo 40:8 kupandulula Mesiya, naa Kristo, mwaapostolo Paulo wakalemba kuti: ‘Jesu naakaboola munyika wakaamba kuti: “‘Zipaizyo alimwi azituuzyo tiiwakaziyanda pe, pele wakandibambila mubili. Tiiwakazikkomanina pe zituuzyo zyuumpwa zyuumbulu azituuzyo zyacibi.’ Mpoonya ndakati, ‘Bona! Ndaboola, (mubbuku lyakuvwunga kulilembedwe kujatikizya ndime) kuti ndicite kuyanda kwako, O Leza.’”’—Heb. 10:5-7.\nNaakali waano anyika, Jesu wakali kukkomana kweebelela zilenge, kukkala antoomwe abalongwe, alimwi akulya cakulya abamwi. (Mt. 6:26-29; Joh. 2:1, 2; 12:1, 2) Nokuba boobo, cintu cipati ncaakali kubikkila maano kapati alimwi icakali kumukkomanisya, nkucita kuyanda kwaba Usyi bakujulu. Alimwi buya Jesu wakaamba kuti: “Cakulya cangu nkucita kuyanda kwayooyo wakandituma alimwi akumanizya mulimo wakwe.” (Joh. 4:34; 6:38) Kuzwa kuli Simalelaabo, basikwiiya ba Jesu bakaiya cintu cini cipa kukkomana kwini-kwini. Kabakkomene, bakali kwaambila bamwi mulumbe wa Bwami caluyandisisyo.—Lk. 10:1, 8, 9, 17.\n‘KAMUYA MUKAGWASYE BANTU KUBA BASIKWIIYA’\nJesu wakalailila basikwiiya bakwe kuti: “Kamuya mukagwasye bantu bamisyobo yoonse kuba basikwiiya, akubabbapatizya muzyina lya Taata alya Mwana alya muuya uusalala, kubayiisya kubamba zyintu zyoonse nzyondakamulailila. Alimwi amubone! Ndili andinywe mazuba oonse mane kusikila kumamanino aabweende bwazyintu oobu.” (Mt. 28:19, 20) Kuzuzikizya mulimo ooyu kubikkilizya kukambaukila bantu kufwumbwa nkobakonzya kujanika, kucita nyendo zyakupilukila, alimwi akusololela ziiyo zya Bbaibbele kubantu bali boobo. Kucita mulimo ooyu kulakonzya kuba nenzila yakujanina lukkomano lunji.\nLuyando lulatukulwaizya kuzumanana kukambauka nokuba kuti tulakazyigwa\nKufwumbwa naa bantu balaukkomanina mulumbe wesu naa pe, cilayandika kapati kuzilanga kabotu zintu kutegwa tujane lukkomano mumulimo wakukambauka. Nkaambo nzi ncotuzumanana kwaambilizya makani mabotu nokuba kuti tulakazyigwa? Nkaambo tulizyi kuti kutola lubazu kwesu mumulimo wakukambauka Bwami akugwasya bantu kuba basikwiiya ncitondezyo cakuti tulamuyanda Leza alimwi tulabayanda basimukoboma. Kuyungizya waawo, buumi buli muntenda—buumi bwesu alimwi abuumi bwabasimukoboma. (Ezk. 3:17-21; 1 Ti. 4:16) Atulange-lange twaambo tumwi itwagwasya basimilimoma kuzumanana naa kubukulusya busungu bwabo mumulimo wakukambauka muzilawo zikatazya.\nAMUCIBELESYE CIINDI COONSE NCOMUJANA\nKubelesya mibuzyo yeelede ciindi notuli mumulimo wakukambauka kanji-kanji kupa kuti bantu batambule makani mabotu. Mucikozyanyo, buzuba bumwi mafwumofwumo, ba Amalia bakabona mwaalumi umwi kabala muteende mubusena bumwi bwakulyookezyela. Bakaswena afwaafwi kumwaalumi ooyo akumubuzya naa kuli makani mabotu ngaabala mumuteende. Mwaalumi ooyo naakaingula kuti kunyina, ba Amalia bakaamba kuti: “Ndamuletela makani mabotu aamba zya Bwami bwa Leza.” Eeci cakapa kuti mwaalumi ooyo abe aaluyandisisyo, alimwi wakazumina kwiiya Bbaibbele. Ba Amalia bakacikonzya kutalisya ziiyo zya Bbaibbele zyotatwe mubusena mbubwenya oobu.\nBa Janice bajisi bubambe bwakukambaukila kubusena nkobabelekela. Ciindi cimwi mulindizi amubelesinyina nobakacikkomanina cibalo cimwi icakali mu Ngazi Yamulindizi, ba Janice bakabaambila kuti balakonzya kunakubaletela mamagazini lyoonse. Bakacita mbubwenya oobo akumubelesinyina umbi, walo iwakakkomana kubona zibalo ziindene-indene mu Ngazi Yamulindizi amu Sinsimuka! Eeci cakapa kuti mubelesi umbi alombe mamagazini. Ba Janice bakaamba kuti: “Eeci ncilongezyo cipati kaka kuzwa kuli Jehova!” Mukuya kwaciindi, bakazikuba aabantu bali 11 mbobakeelede kunakutolela lyoonse mamagazini kumulimo.\nAMUBE MUNTU UUKULWAIZYA\nMulangizi wabbazu umwi wakakulwaizya kuti ciindi nomuli mumulimo wakukambauka kuŋanda aŋanda, basikumwaya tabeelede kumana mubandi wabo kwiinda mukwaamba buyo kuti bayakupiluka alimwi buzuba bumbi. Muciindi caboobo, balakonzya kumubuzya mubuzyo muntu ooyo, akwaamba kuti: “Sena inga ndamutondezya mbocicitwa ciiyo ca Bbaibbele?” naa, “Ndilili alimwi nciindi nzi nomunga mwayanda kuti ndikaboole alimwi kuzyi kuzumanana amubandi wesu ooyu?” Mulangizi weendeenda wakaamba kuti kwiinda mukubelesya nzila eeyi, bakwesu abacizyi bamumbungano imwi njaakali kuswaya bakacikonzya kutalisya ziiyo zya Bbaibbele zili 44 munsondo yomwe buyo.\nKucita nyendo zyakupilukila cakufwambaana—andiza kwainda buyo mazuba masyoonto kuzwa nomwakaswaya ciindi cakusaanguna—kulakonzya kugwasya kapati. Ino nkaambo nzi? Nkaambo kucita boobo kutondezya kuti tulakubikkila kapati maano kugwasya bantu balaaluyandisisyo lwakwiiya Bbaibbele. Mukaintu umwi naakabuzyigwa kuti aambe kaambo kakamupa kuzumina kwiiya Bbaibbele a Bakamboni ba Jehova, wakaamba kuti: “Ndakatalika kwiiya akaambo kakuti bakali kundibikkila kapati maano alimwi bakali kundiyanda.”\nMulakonzya kumubuzya mwini ŋanda kuti, “Sena inga ndamutondezya mbocicitwa ciiyo ca Bbaibbele?”\nNokwakainda buyo ciindi cisyoonto kuzwa nobakanjila Cikolo Camulimo Wabupainiya, ba Madaí bakali kusololela ziiyo zya Bbaibbele zili 15 mpoonya zimbi zyosanwe bakapa basikumwaya bambi. Ziiyo zya Bbaibbele zyabo zinji zyakatalika kujanika kumiswaangano yesu lyoonse. Ncinzi cakabagwasya ba Madaí kutalisya ziiyo zinji boobu? Cikolo cakabagwasya kubona mbociyandika kupilukila kusikila mane babajana aabo ibakatondezya luyandisisyo mulweendo lwakusaanguna. Kamboni umwi iwakagwasya bantu banji kwiiya Bbaibbele wakaamba kuti: “Ndazyiba kuti kuzumanana kucita nyendo zyakupilukila kulayandika kapati mukugwasya bantu kumuzyiba Jehova.”\nKucita nyendo zyakupilukila cakufwambaana kutondezya kuti tulababikkila kapati maano aabo ibayanda kwiiya Bbaibbele\nKucita nyendo zyakupilukila akusololela ziiyo zya Bbaibbele kuyandika kubeleka canguzu. Pele kucita boobo kuletela zilongezyo zinji. Kwiinda mukubikkila maano kumulimo wakukambauka wa Bwami, tulakonzya kugwasya bantu banji “kuba aluzyibo lwini-lwini lwakasimpe,” calo icikonzya kupa kuti bakafwutulwe. (1 Ti. 2:3, 4) Mpoonya swebo tulakonzya kukkutila akukkomana kapati.\nMbuti Mbotweelede “Kumwiingula Muntu Umwi Aumwi”?\nAmutobele Mulawo Wabukkale Bubotu Mumulimo Wanu Wakukambauka\nMAKANI AABUUMI Jehova Wandigwasya Ncobeni\nJehova Ngu Leza Uucita Zintu Kweelana Abubambe\nSena Mweendela Antoomwe Ambunga ya Jehova?\nMAKANI EESU AAKAINDI “Kucili Mulimo Mupati Wakutebula Uuyandika Kubelekwa”\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA May 2014\nNGAZI YAMULINDIZI—YAKWIIYA May 2014


Amusale-Zyakulikondelezya Zibotu | Luyando lwa Leza\nMbomukonzya Kusala Zyakulikondelezya Zibotu\n“Amucite zintu zyoonse kutegwa Leza alemekwe.”—1 BAKORINTO 10:31.\n1, 2. Ino ncinzi ncotweelede kusala caboola kumakani aakulikondelezya?\nAMWEEZYEEZYE kuti muyanda kulya mucelo uunona kapati kumane mwabona kuti cibeela cimwi camucelo ooyo cilibolede. Ino inga mwacita buti? Ambweni mulakonzya kuulya mucelo woonse kubikkilizya acibeela cibolede; naa mulakonzya kuusowa mucelo woonse, kubikkilizya acibeela cibolede; naa mulakonzya kutenda akucisowa cibeela cibolede akulya buyo cibeela cili kabotu. Ino ncinzi ncomukonzya kusala kucita?\n2 Munzila imwi, kulikondelezya kuli mbuli mucelo ooyo. Zimwi ziindi, inga muyanda kulikatalusya, pele mulizyi kuti ibunji bwazintu zyakulikondelezya mazuba aano nzibi, zilisofweede mbubonya mbuli mucelo uubolede. Aboobo, ino inga mwacita buti? Mbubonya mbuli muntu uulya mucelo woonse kubikkilizya acibeela cibolede, bamwi balakonzya kulikondelezya azintu zyoonse zyamunyika kufwumbwa naa nzibi naa nzibotu. Bamwi balakonzya kuzikaka zyakulikondelezya zyoonse kutegwa balikwabilile kucintu cibi cili coonse icikonzya kubanyonganya. Alimwi bambi balakonzya kusala kutalikondelezya azintu zitali kabotu pele zimwi ziindi balakonzya kuba aciindi cakulikondelezya kuli kabotu. Ino ncinzi ncomweelede kusala kucita kutegwa muzumanane kukkala muluyando lwa Leza?\n3. Ncinzi ncotulaalange-lange lino?\n3 Bunji bwesu inga twasala nzila yatatu. Tulizyi kuti zimwi ziindi cilayandika kulikatalusya, pele tuyanda kulikondelezya buyo azintu zili kabotu. Aboobo, tweelede kulanga-langa mbotukonzya kuzyiba kulikondelezya kuli kabotu akutali kabotu. Pele cakusaanguna atubandike zintu nzyotusala mumakani aakulikondelezya mbozikonzya kubujatikizya bukombi bwesu kuli Jehova.\n“AMUCITE ZINTU ZYOONSE KUTEGWA LEZA ALEMEKWE”\n4. Ino mbuti kulyaaba kwesu mbokweelede kutugwasya notusala zyakulikondelezya?\n4 Imyaka iili mboibede yainda, Kamboni umwi uucembeede iwakabbapatizyigwa mu 1946 wakati: “Lyoonse inga ndilajanika naabandikwa makani aalubbapatizyo alimwi ndilaswiililisya mbuli kuti ndime ndibbapatizyigwa.” Nkaambo nzi? Wakati: “Kuyeeya ciindi nindakalyaaba kundigwasya kuzumanana kusyomeka.” Masimpe, andinywe mulakonzya kwaazuminizya makani aaya. Ikuyeeya kuti mwakasyomezya Jehova kuti muyakumubelekela mubuumi bwanu boonse kumugwasya kuliyumya. (Amubale Mukambausi 5:4.) Mubwini, ikukkala ansi kuyeeya kulyaaba kwanu kulakonzya kumugwasya kuubona kabotu mulimo wa Bunakristo azintu zimwi zyoonse nzyomucita kubikkilizya akulikondelezya. Imwaapostolo Paulo wakakasalazya kaambo aaka naakalembela Banakristonyina kuti: “Kufwumbwa naa mulalya naa mulanywa nokuba kucita cintu cimbi cili coonse, amucite zintu zyoonse kutegwa Leza alemekwe.”—1 Bakorinto 10:31.\n5. Ino lugwalo lwa Levitiko 22:18-20 lutugwasya buti kubona kucenjezya kuli mulugwalo lwa Baroma 12:1?\n5 Zintu zyoonse nzyomucita mubuumi ziliswaangene abukombi bwanu kuli Jehova. Mulugwalo ndwaakalembela ba Roma, Paulo wakabelesya mabala aajisi bupanduluzi buyandika kapati kutegwa akankaizye kaambo aaka kubasyominyina. Wakabakulwaizya kuti: “Mutuule mibili yanu kaili cipaizyo cuumi, cisalala, cizuminwa a Leza, nkokuti imulimo uusetekene ngomubeleka kwiinda mukubelesya maano.” (Baroma 12:1) Mubili wanu ubikkilizya mizeezo yanu, moyo wanu alimwi anguzu zyanu. Eezyi zyoonse mulazibelesya nomubelekela Leza. (Marko 12:30) Paulo waamba kuti ikubelekela Leza munzila eeyi camoyo woonse, ncipaizyo. Mukaambo aaka kuli kucenjezya. Mu Mulawo wa Musa, cipaizyo icakajisi kampenda tiicakali kutambulwa kuli Leza pe. (Levitiko 22:18-20) Ncimwi buyo, ikuti Munakristo wapa cipaizyo cakumuuya citali kabotu, Leza takonzyi kucitambula pe. Pele, ino eeci inga cacitika buti?\n6, 7. Ino mbuti Munakristo mbwakonzya kusofwaazya mubili wakwe, alimwi ino ncinzi cikonzya kumucitikila akaambo kakucita boobo?\n6 Paulo wakalailila Banakristo baku Roma kuti: “Mutazumanani kwaaba mibili yanu [“zizo zyanu,” bupanduluzi buyungizyidwe] kucibi.” Alimwi Paulo wakabaambila kuti ‘bajaye micito yamubili.’ (Baroma 6:12-14; 8:13) Kumatalikilo aalugwalo lwakwe, wakabapa zikozyanyo zimwi zya “micito yamubili.” Kujatikizya basizibi, tubala kuti: “Mukanwa lyabo muzwide kusinganya.” “Maulu aabo abalikila kukutila bulowa.” “Mumeso aabo kunyina cintu cibapa kuyoowa Leza.” (Baroma 3:13-18) Munakristo ulakonzya kusofwaazya mubili wakwe ikuti wabelesya “zizo” zyamubili wakwe ikucita micito mibi iili boobu. Mucikozyanyo, mazuba aano ikuti Munakristo kali acilengwa cakweebelela zintu zisofweede mbuli zyeezyo ziletela muzeezo wakoonana naa kweebelela nkondo abugwebenga, nkokuti ‘waaba meso aakwe kucibi,’ aboobo usofwaazya mubil wakwe woonse. Zintu zyoonse nzyacita mubukombi bwakwe zilakonzya kuba cipaizyo cisofweede alimwi citatambuliki kuli Leza. (Deuteronomo 15:21; 1 Petro 1:14-16; 2 Petro 3:11) Masimpe, ikusala kulikondelezya kubi kuletela mapenzi!\n7 Cilisalede kuti ncasala Munakristo mukulikondelezya cilakonzya kumuletela mapenzi. Aboobo, tweelede kusala kulikondelezya kukonzya kupa kuti cipaizyo cesu kuli Leza cibote muciindi cakuba akampenda. Lino atulange-lange mbotukonzya kuzyiba kulikondelezya kubotu akubi.\n“AMUSESEMWE ACINTU CIBI”\n8, 9. (a) Ino kulikondelezya kulakonzya kubikkwa muzibeela nzi zyobilo? (b) Nkulikondelezya kuli buti nkotukaka, alimwi ino nkaambo nzi?\n8 Kulikondelezya kulakonzya kubikkwa muzibeela zyobilo. Cibeela cakusaanguna cijatikizya kulikondelezya nkobeelede kutantamuka Banakristo; cibeela cabili cijatikizya kulikondelezya nkobakonzya kulisalila kuba ankuko naa pe. Atusaangune kulanga-langa cibeela cakusaanguna—kulikondelezya nkobeelede kutantamuka Banakristo.\n9 Mbuli mbokwaambwa mu Cibalo 1, kulikondelezya kumwi kujatikizya micito iyaambwa kuti mibi mu Bbaibbele. Mucikozyanyo, amuyeeye zintu zitondezyegwa aa Intaneti alimwi amafilimu, mavidiyo, mapulogilamu aamucipekupeku, inyimbo zikulwaizya lunya naa zitondezya micito yamadaimona naa zintu ziletela muzeezo wakoonana naa zikulwaizya micito iisesemya akutalilemeka. Mbwaanga kulikondelezya ooku kutondezya kuti ili kabotu micito eeyi iisofweede alimwi iiteendelani anjiisyo naa milawo yamu Bbaibbele, Banakristo bakasimpe beelede kukutantamuka. (Milimo 15:28, 29; 1 Bakorinto 6:9, 10; Ciyubunuzyo 21:8) Kwiinda mukukaka kulikondelezya kuli boobu kubi, mutondezya Jehova kuti ncobeni ‘mulasesemwa acintu cibi’ akuti lyoonse ‘mufwutatila zintu zibi.’ Munzila eeyi, mutondezya kuti mujisi “lusyomo lwini-lwini lutali lwakuupaupa ameso.”—Baroma 12:9; Intembauzyo 34:14; 1 Timoteyo 1:5.\n10. Caboola kumakani aakulikondelezya, ino nkuyeeya kuli buti ikubi, alimwi nkaambo nzi?\n10 Ibamwi bayeeya kuti kulikondelezya azintu zitondezya antangalala micito yabantu batalilemeki taaku mbokubede. Baamba kuti, ‘Ndilakonzya kubeebelela bantu aabo mumafilimu, mavidiyo naa mucipekupeku, pele mebo tandikonzyi kuzicita zintu eezyo nzyobacita.’ Ikuyeeya kuli boobu nkulyeena alimwi kulajazya. (Amubale Jeremiya 17:9.) Ikuti naa katulikondelezya azintu Jehova nzyaamba kuti nzibi, sena masimpe inga twaamba kuti ‘tulasesemwa acintu cibi’? Ikuzumanana kulangilila zintu zibi kulakonzya kupa kuti mukuya kwaciindi manjezyeezya eesu afwe. (Intembauzyo 119:70; 1 Timoteyo 4:1, 2) Ikuba acilengwa cili boobu kulakonzya kucinca mbotulilemeka naa mbotuzibona zibi nzyobacita bamwi.\n11. Ncinzi citondezya kuti kaambo kali ku Bagalatiya 6:7 nkamasimpe caboola kumakani aakulikondelezya?\n11 Masimpe ngakuti oobu mbobacita bamwi. Banakristo bamwi bakacita micito mibi akaambo kakuti bakayungwa azintu zibi zyakulikondelezya nzyobakali kweebelela lyoonse. Aboobo, bakazyiba kwiinda mukusubuka kuti “kufwumbwa cintu muntu ncasyanga, ncencico eeco ncayootebula.” (Bagalatiya 6:7) Nokuba boobo, mulakonzya kwaaleya mapenzi aali boobo. Ikuti naa mwabikkila maano kukusyanga zintu zibotu, muyakutebula zintu zibotu alimwi muyakukkomana.—Amubone kabbokesi kakuti “ Ino Nzyakulikondelezya Zili Buti Nzyondeelede Kusala?”\nINO NZYAKULIKONDELEZYA ZILI BUTI NZYONDEELEDE KUSALA?\nNjiisyo: “Amusesemwe acintu cibi, amukakatile kucibotu.”—Baroma 12:9.\nSena Leza inga wakkomana ikuti . . .\nmajwi aali munyimbo nzyondiswiilila kaapa kuti cindikatazye kuyeeya zintu zisalala?—1 Bakorinto 6:9, 10.\nkandaamba akucita zintu zitali kabotu mbubonya mbobacita bantu mbondeebelela mumafilimu naa mavidiyo?—Luka 6:40.\nkandisobana mavidiyo geemu akulibikka muciimo camuntu uuma bamwi naa uutalilemeki?—Intembauzyo 11:5, 7.\nzyeelelo nzyondiyiisya bamwi nondikambauka kazitali nzizyo nzyonditobela ciindi nondisala zyakulikondelezya?—Baroma 2:21.\nKULISALILA KWEELANA ANJIISYO ZYAMU BBAIBBELE\n12. Ino lugwalo lwa Bagalatiya 6:5 luswaangene buti amakani aakulikondelezya, alimwi mbusolozi nzi mbotujisi ibukonzya kutugwasya kulisalila tobamukamwini?\n12 Lino atubandike cibeela cabili—kulikondelezya azintu zitakasyidwe naa zitazumizyidwe cacigaminina mu Jwi lya Leza. Nokuyandika kusala zyakulikondelezya eezyi, Munakristo umwi aumwi weelede kulisalila ncabona kuti cili kabotu. (Amubale Bagalatiya 6:5.) Nokuba boobo, notuyandika kusala mumakani aaya, tulijisi busolozi. Bbaibbele lilijisi twaambo twakasimpe tugwasya, naa njiisyo, izikonzya kutugwasya kubona mbwazilanga zintu Jehova. Kwiinda mukuzibikkila maano njiisyo zili boobo, tulakonzya kuzyiba “ncayanda Jehova” muzintu zyoonse kubikkilizya akulikondelezya nkotusala.—Baefeso 5:17.\n13. Ino ncinzi cikonzya kutupa kutantamuka zyakulikondelezya zikonzya kumunyemya Jehova?\n13 Masimpe, Banakristo baliindene mbobasimide kumuuya ambobakonzya kwaabona makani aakulilemeka. (Bafilipi 1:9) Kunze lyaboobo, caboola kumakani aakulikondelezya, Banakristo balizyi kuti baliindene muzintu nzyobayanda. Aboobo, tatukonzyi kulangila kuti Banakristo boonse inga basala cintu cikozyenyi. Nokuba boobo, kwiinda mukuzumizya njiisyo zya Leza kweendelezya mizeezo amyoyo yesu, tulakonzya kutantamuka zyakulikondelezya zili zyoonse izikonzya kumunyemya Jehova.—Intembauzyo 119:11, 129; 1 Petro 2:16.\n14. (a) Ino ncintu nzi ncotweelede kubikkila maano ciindi notusala zyakulikondelezya? (b) Ino mbuti mbotukonzya kubikka zintu zya Bwami mubusena bwakusaanguna mubuumi bwesu?\n14 Nomusala zyakulikondelezya, kuli cintu acimwi ciyandika kapati ncomweelede kubikkila maano: ciindi ncomubelesya. Nokuba kuti zyakulikondelezya nzyomusala zitondezya zintu nzyomubona kuti zili kabotu, iciindi ncomutola mukulikondelezya ooko citondezya ncomubona kuti nceciyandika kapati mubuumi. Masimpe ngakuti, ku Banakristo, izintu zyakumuuya nzyeziyandika kapati. (Amubale Matayo 6:33.) Aboobo, ino ncinzi ncomukonzya kucita kutegwa muzumanane kubikka zintu zya Bwami mubusena bwakusaanguna mubuumi bwanu? Imwaapostolo Paulo wakaamba kuti: “Amucenjele kapati, mutanikweendi mbuli bafwubafwuba pe, pele mbuli bantu basongo, kamucibelesya kabotu ciindi coonse ncomujisi.” (Baefeso 5:15, 16) Masimpe, kubikkila limwi ciindi cakulikondelezya kulakonzya kumugwasya kuba aciindi cakucita “zintu ziyandika kapati,” nkokuti imilimo iikonzya kumugwasya kumuuya.—Bafilipi 1:10.\n15. Nkaambo nzi ncotweelede kucenjela ciindi notusala zyakulikondelezya?\n15 Alimwi tweelede kucenjela kutegwa tutacegwi mutukole notusala zyakulikondelezya. Ino eeci caamba nzi? Amuciyeeye alimwi cikozyanyo camucelo. Kutegwa mutalidilizyi acibeela camucelo cibolede, tamutendululi buyo kabeela kabolede ikalo pele mulatendelezya acibeela icili kabotu. Mbubonya buyo, tweelede kucenjela kutegwa tutacegwi mutukole notusala zyakulikondelezya. Munakristo musongo tatantamuki buyo zyakulikondelezya ziteendelani anjiisyo zyamu Bbaibbele pele alimwi ulakutantamuka kulikondelezya kuli koonse kujisi zibeela zibi zibikkidwe munzila yabucenjezu naa ikulibonya kuti kubikkilizya zibeela zinyonganya kumuuya. (Tusimpi 4:25-27) Ikuzumanana kutobela lulayo luli mu Jwi lya Leza kulakonzya kumugwasya kucita boobo.\n“KUFWUMBWA ZINTU ZISALALA”\nKutobela lulayo lwabunaleza ciindi notusala zyakulikondelezya kulatukwabilila kumuuya\n16. (a) Ino mbuti mbotukonzya kutondezya kuti zintu tuzilanga mbwazilanga Jehova caboola kumakani aakulilemeka? (b) Ino mbuti mbomukonzya kutobela njiisyo zyamu Bbaibbele mubuumi bwanu boonse?\n16 Nobasala zyakulikondelezya, Banakristo bakasimpe basaanguna kukkala ansi akubona mbwazilanga zintu Jehova. Bbaibbele litondezya mbwalimvwa Jehova alimwi azyeelelo zyakwe. Mucikozyanyo, Mwami Solomoni wakaamba zintu zili mbozibede nzyasulide Jehova mbuli “mulaka waamba zyakubeja, maanza aatila bulowa bwabantu banyina mulandu, moyo uukanza zintu zibi, maulu aafwambaana kulundukila kububi.” (Tusimpi 6:16-19) Ncinzi ncomweelede kucita mwayeeya mbwazilanga zintu Jehova? Sintembauzyo ukulwaizya kuti: “Nywebo nomuyandisya Jehova, amusulaike bubi.” (Intembauzyo 97:10) Zyakulikondelezya nzyomusala zyeelede kutondezya kuti masimpe mulizisulide nzyasulide Jehova. (Bagalatiya 5:19-21) Alimwi ncomweelede kuzyiba ncakuti zintu nzyomucita nomuli nyolikke nzyezitondezya bwini mbomubede. (Intembauzyo 11:4; 16:4) Aboobo, ikuti camoyo woonse kamuyanda kutondezya mbwalimvwa Jehova mumakani aakulilemeka muzintu zyoonse nzyomucita mubuumi bwanu, nkokuti lyoonse muyakusala zintu kweelana anjiisyo zyamu Bbaibbele. Oobu mbomuna kupona lyoonse.—2 Bakorinto 3:18.\n17. Katutanasala zyakulikondelezya, mibuzyo nzi njotweelede kulibuzya?\n17 Ncinzi acimbi ncomukonzya kucita kutegwa musale zyakulikondelezya kweelana ambwazilanga zintu Jehova? Amulibuzye kuti, ‘Ino eeci cilandipa kuba muntu uuli buti alimwi ino Leza ulandibona buti?’ Mucikozyanyo, kamutanasala kweebelela filimu naa vidiyo imwi, amulibuzye kuti, ‘Ino izili mufilimu naa vidiyo eeyi zilapa kuti manjezyeezya aangu abe buti?’ Lino atulange-lange njiisyo zikonzya kutugwasya mumakani aaya.\n18, 19. (a) Ino mbuti njiisyo iili ku Bafilipi 4:8 mboikonzya kutugwasya kuzyiba naa kulikondelezya kwesu nkubotu? (b) Ino ninjiisyo nzi azimbi zikonzya kumugwasya kusala zyakulikondelezya zili kabotu? (Amubone bupanduluzi buyungizyidwe.)\n18 Injiisyo iiyandika kapati ijanika kulugwalo lwa Bafilipi 4:8, ilwaamba kuti: “Kufwumbwa zintu zyamasimpe, kufwumbwa zintu ziyandika kapati, kufwumbwa zintu ziluleme, kufwumbwa zintu zisalala, kufwumbwa zintu ziyandwa, kufwumbwa zintu zilaampuwo mbotu, kufwumbwa zintu zili kabotu, alimwi kufwumbwa zintu zyeelela kutembaulwa, kamuzumanana kuziyeeyesya zintu eezyi.” Ncobeni, Paulo tanaakali kwaamba makani aakulikondelezya, pele wakali kwaamba zintu nzyotuyeeya mumoyo, izyeelede kumukkomanisya Leza. (Intembauzyo 19:14) Nokuba boobo, majwi ngaakaamba Paulo alakonzya kutupa njiisyo iikonzya kutugwasya mumakani aakulikondelezya. Munzila nzi?\n19 Amulibuzye kuti, ‘Sena mafilimu, mavidiyo geemu, nyimbo naa zintu zimwi zyakulikondelezya nzyondisala zipa kuti kandiyeeya “zintu zisalala”?’ Mucikozyanyo, mwamana kweebelela filimu naa vidiyo imwi, ino ncinzi cicaala mumizeezo yanu? Ikuti zintu zicaala mumizeezo yanu zilakkomanisya, zilasalala alimwi zilakatalusya, nkokuti zyakulikondelezya zyanu zili kabotu. Pele, ikuti filimu naa vidiyo njimwali kweebelela imupa kuyeeya zintu zitasalali, nkokuti kulikondelezya ooko takuli kabotu, kuletela mapenzi. (Matayo 12:33; Marko 7:20-23) Nkaambo nzi? Nkaambo ikuyeeya zintu zitasalali kulakonzya kupa kuti mutalike kukatazyigwa mumizeezo, kujaya manjezyeezya aanu aakayiisyigwa Bbaibbele alimwi akumana cilongwe canu a Leza. (Baefeso 5:5; 1 Timoteyo 1:5, 19) Aboobo, mbwaanga kulikondelezya kuli boobo kumuletela mapenzi, nkokuti mweelede kukutantamuka. * (Baroma 12:2) Amube mbuli sintembauzyo iwakapaila kuli Jehova kuti: “Kogwisya meso aangu kukulangilila cintu cabuyo.”—Intembauzyo 119:37.\nKabatanasala zyakulikondelezya zili zyoonse, Banakristo balibuzya kuti\nIno zilapa kuti cilongwe cangu a Leza cibe buti?\nIno zilandipa kuba muntu uuli buti?\nIno bamwi bayakulimvwa buti?\nAMUBIKKILE MAANO KUZINTU ZIKONZYA KUGWASYA BAMWI\n20, 21. Ino lugwalo lwa 1 Bakorinto 10:23, 24 lugwasya buti mumakani aakusala zyakulikondelezya zili kabotu?\n20 Paulo wakaamba njiisyo yamu Bbaibbele iiyandika kapati njotweelede kubikkila maano ciindi notusala zintu zijatikizya ndiswe kutugama. Wakaamba kuti: “Zintu zyoonse zilizumizyidwe, pele tazili zyoonse iziyaka. Umwi aumwi kayandisya kugwasya bamwi ikutali buyo kuligwasya lwakwe mwini.” (1 Bakorinto 10:23, 24) Ino mbuti njiisyo eeyi mboikonzya kutugwasya mumakani aakusala zyakulikondelezya zili kabotu? Mweelede kulibuzya kuti, ‘Ino kulikondelezya nkondisala inga kwabapa kulimvwa buti bamwi?’\n21 Manjezyeezya aanu alakonzya kumuzumizya kulikondelezya munzila imwi njomubona kuti ‘ilizumizyidwe’ naa nimbotu. Pele, ikuti mwabona kuti basyominyoko bamwi balakatazyigwa mumizeezo akaambo kakulikondelezya kumwi, inga cainda kubota kukuleka kulikondelezya ooko. Nkaambo nzi? Nkaambo kakuti tamuyandi ‘kubisyila ibanyoko’—naa kweelana ambwaakaamba Paulo ‘kubisizya Kristo’—kwiinda mukubapa kuti cibakatazye kuzumanana kusyomeka kuli Leza. Muyanda kutobela lulayo lwakuti: “Amuleke kuba zilebyo.” (1 Bakorinto 8:12; 10:32) Banakristo bakasimpe mazuba aano balalutobela lulayo lwa Paulo lugwasya kwiinda mukukaka kulikondelezya azintu ‘zizumizyidwe’ pele ‘zitayaki.’—Baroma 14:1; 15:1.\n22. Nkaambo nzi Banakristo ncobatabasinikizyi bamwi caboola kumakani aazintu nzyakonzya kulisalila muntu?\n22 Nokuba boobo, kuli kaambo kamwi nkotweelede kuyeeya caboola kumakani aakubikkila maano kuzintu zikonzya kugwasya bamwi. Munakristo uukatazyigwa mumizeezo teelede kusinikizya Banakristo boonse mumbungano kuti kabatobela buyo ncayeeya walo kuti nceciluzi caboola kumakani aakusala zyakulikondelezya zili kabotu. Ikuti wacita boobo, ulakonzya kuba mbuli namutekenya uuyanda kuti banamutekenya boonse beendela mumugwagwa mwabede kababalisya myootokala yabo mbuli nguwe. Ikuyeeya kuli boobo takugwasyi. Akaambo kakuti ulabayanda Banakristonyina, muntu uukatazyigwa mumizeezo weelede kubalemeka basyominyina ibatayeeyi mbwayeeya mumakani aakulikondelezya kufwumbwa kuti kabatobela njiisyo zya Bunakristo. Kwiinda mukucita boobo, upa kuti ‘bantu boonse bazyibe kuti ulanyoneka.’—Bafilipi 4:5; Mukambausi 7:16.\n23. Ino mbuti mbomukonzya kusala zyakulikondelezya izili kabotu?\n23 Mubufwaafwi, ino mbuti mbomukonzya kusala zyakulikondelezya izili kabotu? Amuzikake zyakulikondelezya zili zyoonse zitondezya antangalala micito mibi alimwi iisesemya iikasyidwe mu Jwi lya Leza. Amutobele njiisyo zyamu Bbaibbele caboola kumakani aakusala zyakulikondelezya zitakasyidwe cacigaminina mu Bbaibbele. Mutanikulikondelezyi azintu zikonzya kupa kuti manjezyeezya aanu acileke kubeleka alimwi akupa kuti ibamwi bakatazyigwe mumizeezo, ikapati basyominyoko. Kwiinda mukucita boobo mulakonzya kupa kuti Leza alemekwe akupa kuti nywebo abamukwasyi wanu muzumanane kukkala muluyando lwakwe.\n^ munc. 19 Njiisyo azimwi izikonzya kumugwasya mumakani aakulikondelezya zijanika ku Tusimpi 3:31; 13:20; Baefeso 5:3, 4; a Bakolose 3:5, 8, 20.


Kubelekela Jehova Mazuba Aamapenzi Kaatanasika | Yakwiiya\nNgazi Yamulindizi—Yakwiiya | January 2014\nAMUBALE MU Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nKubelekela Jehova Mazuba Aamapenzi Kaatanasika\n“Koyeeya Mulengi wako.”—MUK. 12:1.\nSENA MULAKONZYA KUPANDULULA?\nMbuti Banakristo ibalaaluzyibo mbobakonzya kugwasya bakubusi?\nNzikozyanyo nzi zyamu Bbaibbele izyaamba kubelekela kubusena bubulide izikonzya kubagwasya Banakristo bapati mazuba aano?\nIno Banakristo bamwi bakatalika buti kubelekela Leza munzila zipya ciindi nobakakomena?\n1, 2. (a) Ino ndulayo nzi Solomoni ndwaakasololelwa amuuya kulembela bakubusi? (b) Nkaambo nzi lulayo lwa Solomoni ncolweelede kubakkomanisya abalo Banakristo ibajisi myaka yakuzyalwa iibalilwa kuma 50 naa kwiinda waawo?\nKWIINDA mukusololelwa amuuya, mwami Solomoni wakalembela bakubusi kuti: “Koyeeya Mulengi wako mumazuba aabulombe bwako, mazuba aamapenzi naatana kusika.” Ino “mazuba aamapenzi” aaya ninzi? Solomoni wakabelesya majwi aakweema kupandulula mazuba aamapenzi aabucembele—kubimba maanza, koongomana maulu, kumana menyo, kutabona kabotu, kutamvwisya kwamatwi, imvwi, alimwi akoongomana musana. Taakwe weelede kucita bubambe bwakulindila kuti mane akasike aciimo eeci katanatalika kubelekela Jehova.—Amubale Mukambausi 12:1-5.\n2 Banakristo banji ibajisi myaka yakuzyalwa iibalilwa kuma 50 naa kwiinda waawo bacijisi nguzu zinji. Balakonzya kabajisi mvwi, pele nokuba boobo mubili inga kautanabula nguzu kweelana ambwaakapandulula Solomoni. Sena Banakristo bapati aaba inga bagwasyigwa alulayo ilwakasololelwa amuuya ilwakalembelwa bakubusi ilwakuti: “Koyeeya Mulengi wako”? Ino lulayo oolu lwaamba nzi?\n3. Ncinzi cibikkilizyidwe mukuyeeya Mulengi wesu Mupati?\n3 Nokuba kuti twali kumubelekela Jehova kwamyaka minji, cilayandika kuti ciindi aciindi katuyeeya mbwali mubotu Mulengi wesu. Sena buumi tabugambyi? Bumpiyompiyo ibujatikizya buumi mbobupangidwe bulakatazya kumvwisya. Zyintu nzyatucitila Jehova nzibotu alimwi ziliindene-indene zyalo izipa kuti buumi kabukkomanisya. Ciindi notuzinzibala kuyeeya zyintu nzyaakalenga Jehova, cipa kuti katulumba luyando lwakwe, busongo alimwi anguzu zyakwe. (Int. 143:5) Pele kuyeeya Mulengi wesu Mupati alimwi kulabikkilizya akuzinzibala kuyeeya zyintu nzyotweelede kumucitila. Ziindi zili boobu notuzinzibala kuyeeya, tulimvwa kuba amakanze aakuzumanana kutondezya kulumba Mulengi wesu kwiinda mukumubelekela cakumaninina kweelana ambotukonzya kufwumbwa kuti katucipona.—Muk. 12:13.\nZYOOLWE ZILIBEDELEDE CIINDI NOMWAKOMENA\n4. Ino mubuzyo nzi ngobeelede kulibuzya Banakristo ibajisi luzyibo akaambo kakupona myaka minji, alimwi nkaambo nzi?\n4 Kuti kamujisi luzyibo akaambo kakupona myaka minji, mweelede kulibuzya kuti, ‘Ncinzi nconditiicite abuumi bwangu lino kazitanamaninina nguzu nzyondicijisi?’ Mbomuli Munakristo uujisi luzyibo, mulijisi zyoolwe nzyobatajisi bamwi. Mulakonzya kwaabila bana nzyomwakaiya kuzwa kuli Jehova. Mulakonzya kubayumya-yumya bamwi kwiinda mukubalwiida zyintu zyakamukkomanisya ciindi nomwakali kubelekela Leza. Mwami Davida wakapaila kuti abe azyoolwe zyakucita boobo. Wakalemba kuti: “O Leza, nduwe wandiiyisya kuzwa kubwanike bwangu . . . Utandisii, O Leza, nekuba kuti ndacembaala akuba amvwi, Kuti ndwiide izyalani liciza makani aakuboko kwako, anguzu zyako kuliboonse baciboola.”—Int. 71:17, 18.\n5. Ino Banakristo bapati inga babalwiida buti bamwi zyintu nzyobakaiya?\n5 Ino inga mwaluula buti luzyibo ndomwajana kwamyaka minji? Mulakonzya kubatamba kuŋanda yanu bakubusi ibabelekela Leza kutegwa bakulwaizyigwe akuyanzana kuli boobo. Mulakonzya kubatamba kuti bamusangane mumulimo wa Bunakristo akubaambila lukkomano ndomwajana kwiinda mukubelekela Jehova. Elihu iwakali kupona kaindi wakati: “Majwi ndubazu lwabuumi bulamfu, abulaililo mbwamyaka minji.” (Job. 32:7) Mwaapostolo Paulo wakakulwaizya bamakaintu Banakristo balaaluzyibo kuti kabakulwaizya bamwi kwiinda mumajwi alimwi amucikozyanyo cabo. Wakalemba kuti: “Abalo bamacembele mbubonya ababe . . . bamayi bazyintu zibotu.”—Tit. 2:3.\nAMUYEEYE NZYOMUKONZYA KUCITA KUTEGWA MUGWASYE BAMWI\n6. Nkaambo nzi Banakristo ibajisi luzyibo akaambo kakupona myaka minji ncobateelede kulitenga?\n6 Kuti kamuli Munakristo uulaaluzyibo, kuli zyintu zinji nzyomukonzya kucita. Amuyeeye zyintu nzyomumvwisya lino nzyomwatakazyi myaka iili 30 naa 40 yainda. Mulakonzya kubelesya njiisyo zyamu Bbaibbele cabusongo mubuumi. Cakutadooneka, mulakonzya kubasika amoyo bantu akasimpe kamu Bbaibbele. Ikuti kamuli mwaalu, mulizyi mbomukonzya kugwasya Banakristonyoko ibaleya. (Gal. 6:1) Ambweni mwakaiya mbokulanganizyigwa milimo yambungano, madipatimenti aamuswaangano wabbazu naa waalubazu, naa kuyaka Maanda aa Bwami. Inga kamuzyi mbomukonzya kukulwaizya madokota kutegwa babelesye nzila zyabusilisi zitabelesyi bulowa. Nokuba kuti kasimpe mwakakaiya ino-ino, mulijisi luzyibo lunji mubuumi. Mucikozyanyo, kuti naa mwakalela kale bana, inga kamujisi luzyibo lugwasya. Banakristo bapati balakonzya kukulwaizya kapati bantu ba Jehova kwiinda mukuyiisya, kusololela, alimwi akubayumyayumya bakwesu alimwi abacizyi.—Amubale Jobu 12:12.\n7. Ino ndwiiyo luli buti ilugwasya Banakristo bapati ndobakonzya kuyiisya bakubusi?\n7 Ino inga mwacita buti kutegwa zyintu nzyomukonzya kucita muzicite cakumaninina? Ambweni mulakonzya kubatondezya bakubusi mbobakonzya kutalisya ziiyo zya Bbaibbele akuzisololela. Ikuti kamuli mucizyi, mulakonzya kubapa mizeezo bamatumbu ibacili bana-bana mbobakonzya kucita zyintu zyakumuuya kumwi kabalanganya nzyobayandika bana babo bacili baniini. Ikuti kamuli mukwesu, mulakonzya kuyiisya bakwesu bacili bana-bana mbobakonzya kupa makani cabusungu alimwi ambobakonzya kuzwidilila mumulimo wakukambauka makani mabotu. Mulakonzya kubatondezya mbomuswaya bakwesu abacizyi bacembeede kutegwa mubayumye-yumye kumuuya. Nokuba kuti tamujisi nguzu zyakumubili nzyomwakajisi kaindi, mulijisi zyoolwe zibotu zyakuyiisya bakubusi. Ijwi lya Leza lyaamba kuti: “Bulemu bwabakubusi ninguzu zyabo, pele kweebeka kwabapati nimvwi zyabo.”—Tus. 20:29.\nKUBELEKELA KUBUSENA KUBULIDE BASIKUMWAYA\n8. Ncinzi ncaakacita mwaapostolo Paulo naakakomena?\n8 Mwaapostolo Paulo wakazicita cakumaninina zyintu nzyaakali kukonzya kucita kwiinda mukubelekela Leza naakakomena. Kuzikusika ciindi naakaangununwa muntolongo ku Roma mu 61 C.E., wakali waliyumya kwamyaka minji yakubeleka mulimo wabumisyinali cakulomya alimwi wakali kukonzya kukkalilila mu Roma kuti akambauke. (2 Ko. 11:23-27) Cakutadooneka, bakwesu mudolopo eeli lipati bakalumba kapati akaambo kalugwasyo ndwaakazumanana kubapa. Pele Paulo wakabona kuti kuzisi zimbi kwakalibulide kapati kwiinda ku Roma. Kali antoomwe a Timoteo alimwi a Tito, wakatalika alimwi mulimo wakwe wabumisyinali, wakaunka ku Efeso, mpoonya ku Krete, alimwi ambweni aku Makedoniya. (1 Ti. 1:3; Tit. 1:5) Tatuzyi naa wakasika aku Spanya, pele wakali kuyanda kusika akwalo ooku.—Lom. 15:24, 28.\n9. Kulangilwa kuti ndilili Petro naakalongela kubusena bwakabulide bakambausi? (Amubone cifwanikiso icili kumatalikilo.)\n9 Mwaapostolo Petro ambweni wakajisi myaka yakuzyalwa iinda ku 50 ciindi naakalongela kubusena kwakabulide bakambausi. Nkaambo nzi eeci ncocikonzya kuba camasimpe? Kuti naa wakaleelene a Jesu myaka yakuzyalwa naa kuti wakali mupati asyoonto kwiinda Jesu, weelede kuti wakajisi myaka iibalilwa ku 50 ciindi naakaswaangana abaapostolo bamwi ku Jerusalemu mu 49 C.E. (Mil. 15:7) Nowakainda muswaangano uulya, Petro wakaunka kuyakukkala ku Babuloni, cakutadooneka wakacita oobo kutegwa akambaukile ba Juda banji ibakali kukkala mubusena oobu. (Gal. 2:9) Wakali kukkala mu Jerusalemu ciindi naakalemba lugwalo lwakwe lwakusaanguna ilwakasololelwa amuuya mu 62 C.E. (1 Pe. 5:13) Kukkala mucisi ceenzu tacili cuuba-uba, nokuba boobo Petro wakabelekela Jehova cakumaninina nokuba kuti wakali mupati.\n10, 11. Amwaambe cakuluula cijatikizya muntu iwakaunka kuyakubelekela kubusena kubulide kapati basikumwaya.\n10 Mazuba aano, Banakristo banji ibajisi myaka yakuzyalwa iibalilwa kuma 50 naa kwiinda waawo bajana kuti bukkale bwabo bwacinca akuti balakonzya kubelekela Jehova munzila zimwi zipya. Bamwi balongela kubusena kubulide basikumwaya. Mucikozyanyo, ba Robert bakalemba kuti: “Mebo abakaintu bangu twakajisi myaka yamuma 50 ciindi notwakabona zyoolwe zimwi nzyotwakajisi. Mwaneesu musankwa omwe buyo ngotwakajisi wakatalika kulikkalila, tiitwakacili amukuli wakulanganya bazyali bacembeede, alimwi twakajisi zyintu zisyoonto nzyotwakakona. Ndakabona kuti mali ngotwakali kukonzya kujana kuti naa twasambala ŋanda yesu akali kuyakukkwana kubbadelela cikwelete caŋanda akutugwasyilizya kusikila ciindi nondiyakutambula mali aapensyeni. Twakamvwa kuti kucisi ca Bolivia kuli bantu banji ibazumina kwiiya Bbaibbele, alimwi zyintu taziduli pe. Aboobo, twakasala kuti tulonge. Kuzibila kukkala muŋanda yesu mpya tiicakali cuuba-uba pe. Zyintu zyoonse buyo zyakaliindene azyintu nzyotwakazibide ku North America. Nokuba boobo, twakalongezyegwa akaambo kakusoleka kwesu.”\n11 Ba Robert bakayungizya kwaamba kuti: “Zyintu zyoonse nzyotucita lino mubuumi zijatikizya kubeleka milimo yambungano. Bantu bamwi mbotwakali kwiiya limwi Bbaibbele bakabbapatizyigwa. Mukwasyi umwi mucete ngotwakali kwiiya limwi wakali kukkala mumunzi wakali kulamfwu. Nokuba boobo, nsondo ansondo bamumukwasyi ooyu baleenda musinzo uukatazya kuunka kumiswaangano kudolopo. Amuyeeyele buyo mbotwakakkomene kubona mukwasyi ooyu kauyaambele alimwi amwana musankwa mupati naakatalika mulimo wabupainiya!”\nZILAWO MOBABELESYA MWAAMBO WAKUNZE AACISI ZIYANDIKA BASIKUMWAYA\n12, 13. Amwaambe cakuluula icijatikizya Munakristo iwakatalika kubelekela Jehova munzila zipya naakakkwanya myaka yakuleka mulimo wakumubili.\n12 Tubunga alimwi ambungano izibelesya mwaambo wakunze aacisi zilakonzya kugwasyigwa kapati acikozyanyo cabakwesu alimwi abacizyi bapati. Alimwi kubelekela mucilawo cili boobu kulakonzya kukkomanisya. Mucikozyanyo, ba Brian bakalemba kuti: “Mebo abakaintu bangu twakaliiba ciindi nondakakkwanya myaka iili 65 yakuzyalwa, bantu ku Britain nobaleka mulimo. Bana besu bakatalika kulikkalila, alimwi cakali kukatazya kujana bantu bajisi luyandisisyo lwakwiiya Bbaibbele. Mpoonya ndakaswaangana amukubusi mu Chainizi iwakali kwiiya ayunivesiti iili mubusena oobu. Wakazumina kutambwa kumuswaangano, alimwi ndakatalika kwiiya Bbaibbele anguwe. Nokwakainda nsondo zisyoonto, wakatalika kuboola amu Chainizi mweenzinyina. Nokwakainda nsondo zyobilo, wakaboola amweenzinyina watatu, mpoonya awane.\n13 “Kuzikusika ciindi mu Chainizi wasanu iwakali kwiiya ayunivesiti naakalomba ciiyo ca Bbaibbele, ndakati, ‘Kuba amyaka iili 65 tacaambi kuti ndeelede kuleka kubeleka mulimo wa Jehova.’ Aboobo ndakabuzya bakaintu bangu, ibasyoonto kulindime amyaka yobilo, kuti naa inga bayanda kwiiya mwaambo wa Chichainizi. Twakali kwiiya kubelesya zyakuswiilila zyakalekkoodwa. Kwainda myaka iili kkumi eezyi nozyakacitika. Kukambaukila mucilawo mobabelesya mwaambo wakunze aacisi kwakatupa kulimvwa kuti tucili bana. Kusika aciindi cino twaiya Bbaibbele aba Chainizi ibali 112. Bunji bwabo bakajanika kale kumiswaangano. Umwi wambabo ulabeleka mulimo wabupainiya antoomwe andiswe.”\nAmbweni tamunakomena kapati cakuti tamukonzyi kuyungizya mulimo wanu (Amubone mincali 12 a 13)\nAMUKKOMANE KUCITA NZYOMUKONZYA\n14. Ino ncinzi cikonzya kubapa kukkomana Banakristo bapati, alimwi ino cikozyanyo ca Paulo cibakulwaizya buti?\n14 Nokuba kuti Banakristo banji ibajisi myaka iibalilwa kuma 50 balijisi zyoolwe zibotu zyakucita zyintu zipya mumulimo wa Jehova, tabali boonse ibakonzya kucita boobo. Bamwi balaciswa-ciswa, alimwi bamwi balanganya bazyali bacembeede naa kulela bana. Mulakonzya kukkomana kuzyiba kuti Jehova ulalumba zili zyoonse nzyomucita mukumubelekela. Aboobo, muciindi cakutyompwa akaambo kakuti tamukonzyi kucita zyintu zimwi, amukkomane anzyomukonzya kucita. Amubone cikozyanyo camwaapostolo Paulo. Kwamyaka minji, wakalaangidwe, katakonzyi kuzumanana amulimo wakwe wabumisyinali. Pele kufwumbwa ciindi bantu nobakali kumuswaya, wakali kubandika ambabo kujatikizya Magwalo akubayumya-yumya mulusyomo.—Mil. 28:16, 30, 31.\n15. Nkaambo nzi Banakristo bacembeede ncobalumbwa kapati?\n15 Jehova alimwi ulalumba nzyobakonzya kucita mumulimo wakwe Banakristo bacembeede. Nokuba kuti Solomoni wakaamba kuti mazuba aamapenzi ciindi muntu naacembaala tacili ciindi cibotu mubuumi, Jehova ulalumba nzyobakonzya kucita Banakristo bacembeede nobamutembaula. (Lk. 21:2-4) Mbungano zilalumba cikozyanyo cakusyomeka ncobatondezya aabo ibali kubelekela Leza kwamyaka minji.\n16. Nzyoolwe nzi nzyaatakajisi Ana, pele ncinzi ncaakali kukonzya kucita mukukomba Leza?\n16 Ibbaibbele lyaamba kuti mukaintu uucembeede iwakali kwiitwa kuti Ana wakazumanana cakusyomeka kutembaula Jehova nociba ciindi naakacembaala. Wakali mukamufwu iwakajisi myaka yakuzyalwa iili 84 ciindi Jesu naakazyalwa. Cakutadooneka, taakwe naakapona kwaciindi cilamfwu kutegwa abe sikutobela Jesu, kuti ananikwe amuuya uusalala, naa kuti akkomane akaambo kakukambauka makani mabotu aa Bwami. Pesi Ana wakakkomana kucita nzyaakali kukonzya kucita. “Kunyina naakali kulovwa mutempele, wakali kubeleka mulimo uusetekene masiku asyikati, kuliimya kulya alimwi akupaila mipailo yakukombelezya.” (Lk. 2:36, 37) Ciindi mupaizi naakali kuumpa tununkilizyo mutempele buzuba abuzuba mafwumofwumo alimwi akumangolezya, Ana wakali kunga uli antoomwe ankamu yabantu bakali kubungana mulubuwa kapaila cakaumuumu ambweni kwamaminiti aali 30. Ciindi naakamubona mwana Jesu, wakatalika “kwaamba zyamwana ooyu kuli boonse aabo bakali kulindila lufwutuko lwa Jelusalemu.”—Lk. 2:38.\n17. Ino inga twabagwasya buti Banakristo bacembeede alimwi abaciswa kutegwa kabatola lubazu mubukombi bwakasimpe?\n17 Mazuba aano, tweelede kubikkila maano kugwasya Banakristo bacembeede naa ibaciswa. Bamwi ibanga bayandisisya kujanika kumiswaangano yambungano alimwi akumiswaangano yabbazu ayaalubazu inga kabatacikonzyi lyoonse kucita oobo. Mumasena amwi, caluyando mbungano zilacita bubambe bwakuti bacembeede bali boobu baswiilile kupulogilamu yamuswaangano kwiinda mukubelesya fooni. Mumasena amwi, eeci tacikonzyeki pe. Nokuba boobo, Banakristo batakonzyi kujanika kumiswaangano balakonzya kugwasyilizya kusumpula bukombi bwakasimpe. Mucikozyanyo, mipailo yabo ilagwasyilizya kuti mbungano ya Bunakristo izwidilile.—Amubale Intembauzyo 92:13, 14.\n18, 19. (a) Nkaambo nzi Banakristo bapati ncobatakonzyi kuzyiba mbobabakulwaizya bamwi? (b) Mbaani ibakonzya kulubelesya lulayo lwakuti: “Koyeeya Mulengi wako”?\n18 Banakristo bacembeede ambweni tabakonzyi kuzyiba mbobabakulwaizya bamwi. Mucikozyanyo, nokuba kuti Ana wakali kusyomeka myaka yoonse eeyo njaakali kutempele, ambweni tanaakazyi pe kuti nokwakainda myaka minji cikozyanyo cakwe cakali kuyakuzumanana kuyumya-yumya bamwi. Luyando ndwaakajisi Ana kuli Jehova lwakalembwa mu Magwalo. Cakutadooneka, luyando lwanu kuli Leza lulilembedwe mumyoyo yabasyominyoko. Nkakaambo kaako Ijwi lya Leza ncoliti: “Mutwe uuli amvwi munsini wabulemu, ulajanwa munzila yabululami!”—Tus. 16:31.\n19 Kuli mpotugolela toonse caboola kukubelekela Jehova. Pele swebo notucijisi nguzu atwaabikkile maano majwi aakasololelwa amuuya aakuti: “Koyeeya Mulengi . . . mazuba aamapenzi naatana kusika.”—Muk. 12:1.\nBakalyaaba Camoyo woonse kuyakubelekela—Ku West Africa\nAmukombe Jehova, Mwami Walyoonse Alyoonse\nKulela kwa Bwami Kwamyaka Iili 100—Ino Kumujatikizya Buti?\nKusala Cabusongo Mubukubusi\n“Abuboole Bwami Bwako”—Pele Lili?\nNcondakasala Kucita Nondakacili Mwana\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA January 2014\nNGAZI YAMULINDIZI—YAKWIIYA January 2014


Mwaami Sawulu aDavida | Zyiiyo Zyabana Zizwa muBbayibbele\nDavida naakajaya Goliyati, Mwaami Sawulu wakamubikka kuba mupati wabasilumamba bakwe. Davida wakazunda nkondo zyiingi alimwi wakaba ampuwo. Chiindi choonse Davida naakali kuzwa kunkondo, bakayintu bakali kwiimba akuzyana kabati: ‘Sawulu wakajaya zyuulu pesi Davida wakajaya makumi aazyuulu!’ Sawulu wakaba abbivwe alimwi wakayanda kujaya Davida.\nDavida wakali kukonzya kuuma kantimbwa. Limwi zuba Davida naakali kuumina Sawulu kantimbwa, mwaami Sawulu wakawaala sumu kuli Davida kayanda kumujaya. Pesi Davida wakaleya sumu mpawo lyakayasa amuduli. Sawulu wakeezya ziindi zyiingi kujaya Davida. Mpawo Davida wakachija akuyooyuba kunkanda.\nKuzwa waawo, Sawulu wakabweza basilumamba bali 3 000 kuti akayanduule Davida. Sawulu abasilumamba bakwe bakanjila mumpako yabbwe pati oomo Davida abeenzinyina mubakayubide. Baalumi bakali aDavida bakamubuzya kuti: ‘Eechi nchechiindi chakujaya Sawulu.’ Mpawo Davida wakayubilila Sawulu akunenga chigogo chamwaami. Pesi Sawulu taakwe nchaakamvwa pe. Kuzwa waawo, Davida wakakataazikana kuti taakalemeka mwaami wakasalidwe aJehova. Wakakasya beenzinyina kuti batajayi Sawulu. Alubo, Davida wakiita Sawulu kalikumubuzya kuti wakali kunoomujaya nkaambo wakalaawo mweenya wakuchita oobo. Sawulu wakaleka na kuyanda kujaya Davida?\nPeepe, Sawulu wakiinkilila kunembo akuyanduula Davida. Bumwi buzuba mansiku, Davida amujwaakwe Abbishayi bakasika kwakabede Sawulu abasilumamba bakwe kabaya buyubilila. Boonse bakali koona, naba Abbineri sikulinda Sawulu. Abbishayi wakati: ‘Ngoyu mweenya! Leka ndimujaye.’ Mpawo Davida wakati: ‘Jehova ulizi mbatakamuchite Sawulu. Atubweze sumu lyakwe akankuli kakwe kamaanzi tweende.’\nDavida wakatanta ajulu achilundu chakalangene abusena kwakabede Sawulu. Wakati: ‘Abbineri, nkamboonzi nutakwabilili mwaami wako? Lili kuli sumu lyaSawulu akankuli kakwe kamaanzi?’ Sawulu wakaliziba jwi lyaDavida akumubuzya kuti: ‘Wayelede kundijaya sunu, pesi teewandijaya pe. Ndilizi kuti nduwe uutobela kuzooba mwaami wamaIsrayeli.’ Sawulu wakabweeda kumuunzi wakwe. Pesi teeboonse bamumpuli yaSawulu bakali kuzonda Davida.\n“Anooli kwakonzeka, nkukuti mbuli mbumukonzya nubeni, amukalane abantu boonse caluumuno. Mutaliyi inkoto, nubayandisi, pele amulekele bukali bwa-Leza busena.”—BaRoma 12:18, 19\nMibuzyo: Nkamboonzi Sawulu naakali kuyanda kujaya Davida?\nNkamboonzi Davida naakakaka kujaya Sawulu?


Makani aamu Bbaibbele: Mamanino Aabubi Boonse - Kkeyala yaa Intaneti ya Bakamboni ba Jehova\nNCINZI ncobona aawa? Ninkamu yabasikalumamba bakkwelede amahacci aatuba. Pele bona nkobazyila. Mahacci aluujisi kugalamuka kuzwa kujulu mumakumbi! Hena ncobeni kuli mahacci kujulu?\nPeepe, aaya taali mahacci eeni pe. Tulizyi oobo nkaambo mahacci taakonzyi kubalika mumakumbi, hena tabusyi? Pele Bbaibbele lilaamba zyamahacci aakujulu. Hena ulicizyi ncolyaambila boobo?\nNkaambo kakuti kaindi mahacci akali kubelesyegwa kapati munkondo. Aboobo Bbaibbele lyaamba bantu bakkwelede amahacci aazwa kujulu ikutondezya kuti Leza uli kanzide kulwana bantu bali anyika. Hena ulibuzyi busena bwakulwanina nkondo eeyi mbobwiitwa? Bwiitwa kuti Amagedoni. Eelyo nkondo eeyi iya kumanizya bubi boonse buli anyika.\nJesu Nguuya kuba kumpela mukulwana nkondo eeyi ya Amagedoni. Koyeeya kuti Jesu ngonguyo Jehova ngwaakasala kuba mwami wamfwulumende Yakwe. Nkakaambo kaako Jesu ncasamina musini wabwami. Alimwi mupeni utondezya kuti uya kubajaya boonse basinkondonyina a Leza. Hena ceelede kutulamya kuti Leza uya kubajaya boonse bantu babi?\nJokela munsi ubone ku Makani 10. Ncinzi ncobona aawo? Zambangulwe yakajaya bantu babi. Ino ngwani wakapa kuti Zambangulwe eeyo ibe? Ngu Jehova Leza. Lino langa ku Makani 15. Ncinzi cicitika aawo? Munzi wa Sodoma a Gomola wanyonyoonwa amulilo Jehova ngwaakatumizya.\nVwununa ku Makani 33. Langa cicitika kumahacci ankalaki zyabana Ijipiti. Ngwani wakapa kuti baanywide meenda? Ngu Jehova. Wakacita oobu kutegwa akwabilile bantu bakwe. Langa ku Makani 76. Ulabona kuti Jehova wakabanyonyoona nibaba bantu bakwe bana Isilayeli akaambo kakucita zintu zitali kabotu.\nAboobo tatweelede kulamwa kuti Jehova uya kutuma basinkondo bakwe bakujulu kuzyi kumana bubi boonse buli anyika. Pele koyeeya buyo eeco ncociya kwaamba! Vwununa peeji liccilila tubone ciliko.\nCiyubunuzyo 16:16; 19:11-16.\nNkaambo nzi Bbaibbele ncolyaamba mahacci kujulu?\nYiitwa buti nkondo ya Leza yakulwana bantu babi anyika, alimwi nkaambo nzi nkondo eeyi ncoiyakuba?\nNgwani acifwanikiso uuya kusololela munkondo, alimwi nkaambo nzi ncasamide musini, alimwi ino mupeni wakwe wiiminina nzi?\nTwalanga ku Makani 10 a 15, nkaambo nzi ncotutakonzyi kulamwa kuti Leza uya kubanyonyoona bantu babi?\nMbuti Makani 33, 36 a 76 mbwaatondezya kuti Leza uya kubanyonyoona bantu babi nokuba kuti baamba kuti bakomba nguwe?\nBala Ciyubunuzyo 19:11-16.\nMbuti Magwalo mbwaacisalazya kuti ngu Jesu Kristo uutantide ahacci lituba? (Ciy. 1:5; 3:14; 19:11; Is. 11:4)\nMbuti bulowa bwakasansailwa azisani zya Jesu mbobutondezya kuti kuzunda kwakwe takuli kwakudooneka? (Ciy. 14:18-20; 19:13; Is. 63:1-6)\nMbabaani balangilwa kubikkilizyigwa kuli basikalumamba baccilila Jesu ahacci lyakwe lituba? (Ciy. 12:7; 19:14; Mt. 25:31, 32)\nMabala Amusale naa muyanda kukkopa zyakamwaigwa izyakalekkoodwa Bbuku Lyangu lya Makani Aamu Bbaibbele


3 Johane 1 | Bbaibbele Lili a Intaneti | Bbaibbele lya Busanduluzi Bwanyika Mpya\nMatayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1\n1 Mebo ndemunene ndilembela Gayo, imuyandwa, ooyo ngondiyanda ncobeni. 2 Ooyandwa, ndipailila kuti zyintu zyoonse kazikweendela kabotu akuti kopona kabotu lyoonse, mbubonya mbosumpuka mubuumi bwako. 3 Nkaambo ndakakondwa kapati ibakwesu nobakaboola akupa bumboni bwakuti ulikajisi amaanza obilo kasimpe, mbubonya mboenda mukasimpe. 4 Kunyina cintu cindipa kulumba kapati kunze lyaceeci, kuti kandimvwa kuti bana bangu balazumanana kweenda mukasimpe. 5 Ooyandwa, ulasyomeka mu-mulimo ngobelekela bakwesu, nokuba kuti mbeenzu mbotazyi. 6 Aaba bapa bumboni kumbele lyambungano kujatikizya luyando ndojisi. Ndalomba kuti ubasindikile mulweendo lwabo munzila njakkomanina Leza. 7 Nkaambo bantu aaba bakatalika lweendo lwabo akaambo kazyina lyakwe, tiibakabweza cintu cili coonse kuli bamasi. 8 Aboobo, swebo tweelede kubasamausya bantu bali boobu, kutegwa tube basimilimonyina mukasimpe. 9 Imbungano ndakailembela makani amwi, pele Diyotulefe, ooyo uuyanda kuba mutaanzi akati kabo, tatambuli cabulemu cintu cili coonse cizwa kulindiswe. 10 Nkakaambo kaako, ikuti naa ndikaboole, ndiyoopa kuti ilangwe-langwe milimo eeyo njacita, natwaamba majwi mabi aabufwubafwuba. Alimwi, tagoleli buyo waawo pe, tabatambuli cabulemu bakwesu, alimwi aabo ibayanda kubatambula inga usoleka kubasinkila akubatandila kunze aambungano. 11 Ooyandwa, utatobeli zyintu zibi pe, pele kotobela zyintu zibotu. Ooyo uucita zyintu zibotu uzwa kuli Leza. Ooyo uucita zyintu zibi tanamubona Leza. 12 Demetiliyo ulalumbaizyigwa aboonse alimwi akasimpe keni. Mubwini, andiswe tobeni tupa bumboni kujatikizya nguwe, alimwi yebo ulizyi kuti bumboni mbotupa mbwamasimpe. 13 Ndajisi zyintu zinji zyakukulembela, nokuba boobo tandiyandi pe kuzumanana kukulembela abboopeni alimwi ainki. 14 Pele ndilombozya kukubona lino-lino, eelyo tuyooambaula cakaanzambwene. Luumuno alube anduwe. Ibeenzuma balakwaanzya. Undaanzyizye beenzuma umwi aumwi kumugama.


Kocenjela! Nyika Iyootataulwa Kukabule Cicaala! Print\nKocenjela! Nyika Iyootataulwa Kukabule Cicaala!\nBanaKristu basendekezya kuti kuboola kwa Messiah takukabi kabacipona. Pele, bayeeyela kuti buumi buno bunoozumanana mbweenya mbobubede. Nokuba boobo, mulongo wazintu zicitika uyoocincila limwi buumi mbotuzyibide munyika . . . kwalyoonse alyoonse.\nNsyeyeeyede bwini cintu eeco pe. Ndakacilaa myaka yobile buyo yakuzyalwa, pele ndakaambilwa kuti baama baakalalila bataata. Mpoonya Bataata bakandigwisyila anze banditola kuyoopeeluka akuzumbaana, kakuli baama bakali kweenkela akumamanya kabayeeyela kuti ndicili muvwanda kuti ndizumbaane acimpweelwa. Eelyo nitwakamanizya kuzumbaana, bataata bakajokela kuli baama kabajisi ndime ndemucece nkekwiila, bakatifwe bweemya nkobakali kuuntuluzya bantu bantu balangisya nkweekali kooloma, kumwi baama kabaide kucenka ameso ambalimbali kabayoowede. Mumizeezo, mwana wa myaka yobile wakacili muvwanda kapati kumutola kuyoozumbaana.\nMpoonya bataata bakapandulula kuti: Ime ndakali kulilila nkaambo kakuti ndakakkomanina kapati kuzumbaana cakuti, nsyeekali kuyanda kuti ndiseluke!\nBantu bamwi balayandisya bukandu; bamwi pe, alimwi nokuba kuti lwiiyo lwa ziimo zyabantu talujisi makani eeni aapandulula bantu ncobaimpane zintu nzyobayoowa, bamwi basyaazyibwene bakasendekezya kuti cintu ciimpene cili mumakani aa mbobaimpana kugwitila mucamba bantu nobaswaanganya ntenda. Ngooyu mukonzyanyo; muntu uuyandisya zipekupeku ziyoosya ulimvwa kabotu akunyanyaala mubili natilimuka akwiimikila masusu amutwe, kakuli umwi ulayoowa kulangilizya zipekupeku zyamusyobo ooyo nkaambo zilamutilimuna cakuti moyo uyanda kubbubba.\nCasika kumakani aacishinshimi, Banakristu abalo balibonyaanga balaandeene munkamu zyobile. Mbasyoonto bali mukakamu kakkazyikide moyo kuti Yahuwah uyoobakwabilila muciindi ca mapenzi cakuti balikondedwe nobabona maleele aamusyobo ooyo nkwaacitika. Bunji bwa banakristu, nokuba boobo, baliyoowede muzeezo buyo wakuti banookkede munyika eelyo bukali bwa Yahuwah bwaakulekelwa atalaa nyika. Lucengo lwa kutolwa camaseseke kujulu mukulaba kwa liso eelyo nokutegwa basyaalizi bwasalidwe baakukwempulwa akutolwa Kujulu munsaa mapenzi aali ciloba atalaa nyika, oolu lweeno lwakaanzilwa buyo kuumbulizya baabo bayoowa ciindi eeco kuti batayoowi kuyoonjila ciindi ca mapenzi..\nNokuba kuti ooyo muzeezo woongelezya, pele mpeenya aawo mpuugolela buyo, aayo manjezyeezya buyo. Mangwalo alisalazyide kuti Yahuwah unoolaa bantu basyaalizi bayoozumanana kusyomeka kuli Nguwe kumwi kabacinoopona muciindi camapenzi aali ciloba alimwi Walo uyoobakwabililila. Mumazuba aazya kumbele, mbweenya mbuli mbwaakali kucita lyoonse, luyando lwa Yahuwah luyoolibonya kuti talweeli alimwi maleele aatakwe magolelo.\nIzaya 24 ncipego cokwa Yahuwah cimwi kubana Bakwe. Ciyubununa zintu eezyo ziyoocitika mumbeta zyobile zyabulemu. Mbeta ntaanzi ilipanduludwe mu Ciyubunuzyo 8 a 9 mucinkonzya ca myeembo iili ciloba Mbeta yabili eeyo iizyibidwe kuti mapenzi aali ciloba ilipanduludwe mu Ciyubunuzyo 16. Cintu cipati caandeene akataa zyobile eezi ncakuti, eezyo zintu zitola busena mumyeembo zitamba bantu kuti beempwe. Aboobo, eezi nimbeta zivweledwe aluzyalo. Mukwiimpanya, mbeta zili ciloba “zyamacaalizyo” tazivweledwe luzyalo pe, nkaambo “muli nzizyo momuzwide bukali bwa Yahuwah.” (Ciyubunuzyo 15:1, NKJV1)\nIzaya utweetela zintu ziyoocitika kwiinda mukutaanguna kupandulula mamanino mbwaayooba : nyika iitakwe cintu.\nAmulange, Mwami Yahuwah uyoonyonyoona nyika,\nuyooimwayaula, akumwaisya bantu bakkala mulinjiyo.\nCiyoobasikila boonse ncimwi,\nciyoocitika kumupaizi akubantu mbubonya,\nkuli simalelo akumuzike,\nkuli mukasimalelo akumusimbi mubelesi,\nkuli uuuzya akuli sikuula,\nkuli sikukweleta akuli sikukweletesya,\nkuli simpindu akuli sicikoloto.\nNyika iyoonyonyweedwa limwi, akusaalilwa limwi.\nNkaambo Mwami Yahuwah nguwaamba majwi aaya. (Izaya 24:1-3)\nBoonse banooliko eelyo mapenzi naayocitika linolino.\nInsi yayuma yaangana, nyika yoonse iluuside\nyaangana bulemu bwanyika bwapusama.\nIzaya uyubununa kuti nkondo yamamanino iyoobeda atalaa makani aakupaila.\nAaba bantu bayo tabaswiilili milawo\nbasotoka mbeta akutyola cizuminano citamani.\nNkaako nyika yamana akaambo kakusinganyizigwa,\nbantu bamumo bapenga akaambo kamulandu wabo.\nBantu bakkala munyika bamana,\nmbace buyo basyeede. (Izaya 24:4-6)\nBoonse basyomeka kuli Yahuwah banoomulemekezya kwiinda mukupaila kuli Nguwe mu Nsabata Yakwe iisetekene, iibalilwa akujanwa kubelesya kkalenda lya mwezi-azuba l ndyaakabikka ku Malengelo. Eeci ncecaambwa mu Ciyubunuzyo 14 eelyo Johane nabona bangele botatwe kabatumwa kuzwa Kujulu kabajisi milumbe yakubambila nyika kukuboola kwa Yahushua. Mumulaka weendelana a mulawo wane, mungele mutaanzi woompolala kuti: “Amumuyoowe Yahuwah akupa bulemu kuli Nguwe, nkaambo woola lyalubeta Lwakwe lyasika; amumukombe Ooyo wakabamba julu anyika, alwizi atusensa twameenda.” (Ciyubunuzyo 14:7)\nPele tabali boonse bayooteelela kucenjezya kwabulemu kwaluyando ooku, aboobo: “Munzi walupyopyongano woolalulwa waba matongo … Munzi amilyango yawo watataulwa.” (Izaya 24:10, 12) Mu Mangwalo, “madolopo” nzikonzyanyo zya zikombelo. Bbabbiloni wiiminina misyobo yabupaizi bwakubeja yoonse, ncenciceeco ncokupedwe malailile aakuti: “Kamuzwa muli nguwe, nobantu Bangu, mutalisanganyi muzinyonyoono zyakwe, kutegwa mutanjili mumapenzi aakwe: Nkaambo zibi zyakwe zyalundana kusikila Kujulu, aboobo Yahuwah waibaluka zibi zyakwe .” (Bala Ciyubunuzyo 18:4-5, 1599 Bbaibbele lyaku Geneva.)\nBoonse aabo balyaaba camumaninina kuli Yahuwah akutambula cipego Cakwe ca bululami mbabayookonzya kukkazyika camba akusyoma muli Nguwe mumanyongwe aazya kumbele.\nBalapozomoka, balaimbisya cakukondwa kuzwa kumbo\nbatembaula bulemu bwa Mwami Yahuwah.\nNkaako nywebo nobakujwe amulemeke Mwami Yahuwah, Leza wa Isilayeli.\nAmumulemeke nywebo nomuli munsumbu zyalwizi.\nKuzwa kumagolelo aanyika tumvwide nyimbo yakuti,\n“Aalemekwe ooyo Uululeme.” (Izaya 24:14-16)\nMuziindi zyobile zya manyongwe aabulemu eezi kuyooba mizuzumo yanyika minjaanji. Muzuzumo wamamanino, penzi lya ciloba, liyoodibaula nyika yoonse kusikila ikabe mbuyaabede kakutaninga ba Kumalengelo.\nMasimpilo aanyika alazungaana\nMpulungwido zyakujulu zilijulidwe,\nntalisyo zyanyika zilazungaana.\nNyika izeeleka mbuli mukolwi ….\ntiikayimi limbi pe.\nMubuzuba oobo Mwami Yahuwah uyoosubula basinguzu bakujulu mujulu\nabami ansi kunsi. (Izaya 24:18-21)\nKuzwa waawo, Yahushua uyoojokela alimwi Yahuwah uyooyaka bulelo Bwakwe bupya anyika.\nzuba liyoowusigwa nsoni,\nnkaambo Mwami Yahuwah Singuzuzyoonse nguuyoolela\nacilundu ca Ziyoni mu Jelusalemu.\nUyoolela cabulemu kumbele lyabapati bawo. (Izaya 24:23)\nBuumi butamani bwakukkala antoomwe a Mulengi munyika mpya bulindizya baabo batambula cipego Cakwe ca lufutuko.\n1 Toonse tumpango twakazyila mu Bbaibbele Lipya lya ciindi ca Mwami James pele buyo kuti kwaambwa bumbi